08:00 / 16.12.2020 2478 pdf Ўқиш режими + -\nБир куни Абдуллоҳ ибн Масъуд розияллоҳу анҳу Кўфадаги бир қишлоқдан ўтиб қолдилар. Йўлда бекорчи йигитлар тўпланиб олиб, ичиб ўтиришарди. Уларнинг ичида Зозон деган қўшиқчи ҳам бор эди. У куй чалиб, қўшиқ айтарди. Унинг овози жуда чиройли эди. Абдуллоҳ ибн Масъуд розияллоҳу анҳу уни эшитиб, «Қандай чиройли овоз! Агар шу овози билан Қуръон ўқиганидами..». дедилар-да, ридоларини елкаларига ташлаб, жўнаб кетдилар. Зозон бу сўзни эшитиб, «Бу киши ким?» деб сўради. Атрофдагилар «Расулуллоҳ соллаллоҳу алайҳи васалламнинг саҳобалари Абдуллоҳ ибн Масъуд розияллоҳу анҳу», дейишди. «У киши нима деди?» сўради Зозон. «Қандай чиройли овоз! Агар шу овози билан Қуръон ўқиганидами..» дедилар», дейишди. Зозон сакраб туриб, қўлидаги созини ерга уриб синдирди-да, у зотни излаб кетди. Ибн Масъуд розияллоҳу анҳуни топиб бориб, ҳузурларига кирди. Салом бериб, шогирдликка олишларини сўраб, йиғлаб юборди. Абдуллоҳ ибн Масъуд розияллоҳу анҳу уни қучоқлаб олдилар. Икковлари қучоқлашиб узоқ йиғлашди. Абдуллоҳ ибн Масъуд розияллоҳу анҳу: «Қандай қилиб Аллоҳ азза ва жалла яхши кўриб, тўғри йўлга буриб қўйган бандани мен яхши кўрмайин?» дедилар. Зозон Аллоҳ азза ва жаллага барча гуноҳларидан тавба қилди ва то Қуръонни ўрганмагунча Абдуллоҳ ибн Масъуддан ажралмади. Яхши илм эгаллаб, пешқадам имом бўлди, Абдуллоҳ ибн Масъуд, Салмон Форсий ва бошқа саҳобалардан ҳадис ривоят қилиш шарафига эришди.\nJamshid 16:37 / 16.12.2020\nМақоладан фойда олдим лекин. Ғайратим етишмаяпти.Ҳар сафар бугундан эртадан дея Араб тилини òрганишни бошлайман дейман аммо негадир. Кейин шижоатим сòнади ва эсимдан чиқиб чалģиб кетаман.\nDilshod 10:02 / 16.12.2020\nМашааллох! Юртимизда бундай чиройли овоз сохиблари жуда куп. Аллох хаммамизни тугри йулга буриб куйсин.\nMusharraf 08:11 / 16.12.2020\nМашааллоҳ! Аллоҳ азза ва жаллага яна ҳам муҳаббатим кучайи\n103-боб. Қул хожасига сидқидилдан хизмат қилса\n17:00 / 15.12.2020 1119\n«HILOL NASHR» болажонларимиз учун «Олим бола» дастурини тақдим этади\n15:46 / 15.12.2020 30197\n1969 12:45 / 09.01.2019\nФазл ибн Абу Айёшнинг мавлоси Анбардан ривоят қилинади .Ваҳб ибн Мунаббаҳнинг ҳузурида ўтирган эдим, бир киши келиб, .Фалончининг олдидан ўтиб қолувдим, сизни давоми...\n1246 07:10 / 06.09.2019\nБир киши чодирда ўтирган дарвешнинг олдидан ўтиб қолиб, шундай дедиndash Сенинг дўстинг кимndash Қалбим.ndash Суҳбатдошинг кимndash Сабр.ndash Нима билан вақтингни давоми...\n2271 07:00 / 27.12.2018\n1128 08:00 / 27.01.2020


Chevrolet Disney билан ҳамкорликда Lova RV универсалининг махсус версиясини яратди » Ўзбекистон янгиликлари – Zamin.uz\nХитойда Chevrolet Lova RV универсалининг янги модификацияси сотила бошлади, деб ёзади «Дарё». Моделнинг алоҳида версиясини мультфильм қаҳрамони Микки Маус шарафига Mickey деб аташди.\nChevrolet Lova RV’нинг янгича варианти Disney компаниясининг Хитойдаги бўлинмаси билан ҳамкорликда ишлаб чиқилди. Mickey модификациясининг ташқи кўриниши стандарт универсалдан капоти ва орқа ойнасига ёпиштирилган Микки Маус қулоқлари ёрлиғи, сариқ рангдаги ташқи ойналари кабилар билан фарқ қилади. Янги автомобилга, шунингдек, қора-қизил интерьер ўрнатилди.\nМахсус версияни тўрт тезликли автоматик узатиш қутиси билан сотиб олиш мумкин. Янги модификациянинг нархи 99 900 юан (14 300 доллар)дан бошланади. Оддий универсалнинг нархи эса 74 900 юан (10700 доллар)дан бошланади. Chevrolet Lova RV Хитойдан ташқарида сотилмайди.\nТеглар: Янги Микки Моделнинг Оддий қулоқлари кўриниши


Александр Лобанов:«Пахтакор» шу ҳолатида ҳам охиригача курашади» » Скачать музыку бесплатно новинки музыки 2016-2017\nКомментариев: 0 Просмотров: 123 Дата: 10-03-2016, 08:02 Ўзбекистон миллий жамоаси дарвозабони Александр Лобанов бир ойдан ошдики, Эрон чемпионати етакчиларидан бири «Персеполис» клуби шарафини ҳимоя қиляпти. Ҳозирда унинг жамоаси кучли учликда боряпти ва «олтин» учун курашдан ҳали умид узганича йўқ. Биз якшанба куни «Тракторсози»га қарши кечган учрашувдан олдин дарвозабонимиз билан боғланиб, ундан махсус интервью олдик. - Саша, янги муҳит, чемпионат ва жамоага мослашиш жараёни қийин кечмаяптими? - Ўзимни уйдагидек ҳис қиляпман, десам нотўғри гапирган бўламан. Бунинг учун вақт керак. Лекин «Персеполис»да фаолиятим деярли изга тушди. - Таассуротлар кутганингизчаликми ёки..? - Бу ерга келаётганимда кўп нарса ҳақида ўйламадим. Табиийки, дўстларим, оила аъзоларим билан маслаҳатлашдим, фикр алмашдим. Лекин мен ўйнайдиган жамоа Эронда шу даражада машҳур эканлигини тасаввур қилмагандим. - Қийинчиликларга дуч келмаяпсизми? - Фақат тил масаласида муаммо бор, холос. Шароитлар бўйича эса ҳеч қандай камчилик йўқ. Ҳаммаси аъло даражада. - Таржимон бириктиришмадими? - Шахсий таржимоним йўқ. Аксарият футболчилар инглиз тилида гапиришади. Бу тилни оз-моз биламан. Энг муҳими, суҳбатдошимнинг сўзларини тушунаман. - Дарвозабонлар билан ишлайдиган мураббий маҳаллийми ёки хорижлик? - Мураббийлар штабида хорватияликлар ишлашади. Ҳам дарвозабонлар, ҳам жисмоний тайёргарликка масъул мураббийлар Хорватиядан. Лекин улар русчани билишмайди. Инглиз ва хорват тилларида сўзлашишади. - Машғулотлар жараёнида фарқ сезиляптими ёки биздаги билан бир хил? - Албатта, фарқ бор. Бу ерда тартиб-интизомга катта эътибор қаратилади. Ҳар бир мураббийнинг ўз қараши бор ва шундан келиб чиқиб, машғулотлар режасини тузиб чиқади. - Қаерда яшаяпсиз, уй беришдими? - Ҳа, алоҳида квартира билан таъминлашди. Шунингдек, хизмат машинаси ва ҳайдовчи ҳам бириктирилган. - Таом масаласида қийналмаяпсизми? - Бу ерда футболчиларга алоҳида таом тайёрлашмайди. Эронда аввалига меҳмонхонада яшадим ва ресторанда тамадди қилардим. Умуман, таом масаласида муаммо йўқ. Қолаверса, рафиқам ва ўғлим мен билан бирга. Шу ўринда рафиқамнинг пазанда эканлигини айтиб қўяй (кулади). - Эрон чемпионати ҳақида нима дея оласиз? - Кучли чемпионат. Ўйинларда йирик ҳисоб деярли қайд этилмайди. «Пахтакор»да ўйнаб юрган кезларим Эрон клублари билан ОЧЛ ўйинларида тўқнаш келардик. Ўшанда Эроннинг ОЧЛда қатнашадиган 3-4та клуби кучли бўлса керак, деб ўйлардим. Бу ерга келиб, фикрим ўзгарди. Эрон чемпионатида аутсайдер сўзи деярли ишлатилмайди. - Бугунгача сиз учун қайси ўйин энг қийини бўлди? - Дебют ўйинимда анча ҳаяжон босди. Стадионда 80 минг мухлис қўллаб-қувватлаб турган бир пайт бошқача бўлиши мумкин эмас. - Собиқ клубингиз - «Пахтакор»нинг ОЧЛдаги 2та ўйинини кўрдингизми? - Албатта. Афсуски, Тошкентдаги ўйинда омад келмади. Саудиядаги жавоб баҳсида эса совуққонлик етишмади. Олдинда гуруҳнинг 4та ўйини бор. Йигитлар ҳали ўзларини ўнглаб олишади, деб ўйлайман. - «Пахтакор» чемпионлик унвонини ҳимоя қила олармикан? - Бу осон эмас. Асосий рақиблар - «Локомотив» ва «Бунёдкор» сезиларли даражада кучайишди. «Насаф» ҳам ОЧЛдаги иштирокини чакки бошламади. Лекин «Пахтакор» ҳамиша қийин вазиятдан чиқиб кетган. Таркибда йўқотишлар бўлишига қарамай, мураббийлар штабида ишлаётганлар футболчиларни қандай руҳлантиришни жуда яхши билишади. Қисқаси, «Пахтакор» ҳозирги ҳолатида ҳам чемпионлик учун кураша олади. Камолиддин АЛИМОВ суҳбатлашди, "ИнтерФУТБОЛ" нашри - деб хабар бермоқда Stadion.uz нашри.


Назар Эшонқул. Адабиёт – тарбия воситасими?.. - www.ziyouz.uz\nБош саҳифа Илм ва фанАдабиётНазар Эшонқул. Адабиёт – тарбия воситасими?..\nЧоп этилган 11.05.2017 29.03.2017 МуаллифZiyouz.uz\n“Ҳа!”, адабиёт тарбия воситаси. Буни тан олмасликни мен адабий бодилик, деб тушунаман. Тўғри, адабиёт муаллим ёки ота-она каби бевосита тарбия билан шуғулланмайди, аммо у туйғуни, дидни, эзгулик ва ёвузлик ўртасидаги тасаввур чегарасини, кўнгил ва қалбни тарбиялайди. Шунинг учун у тарбия воситасидир. Инсониятнинг бугунги кўплаб фожиаси маълум маънода адабиётдан узоқлашиши ёки у билан қалбларини тарбияламай қўйгани билан боғлиқ экани дунё алломалари ўртасида таҳлил қилинган ва қилинаяпти. Санъат, жумладан, адабиёт тарбияламаган қалб ваҳшийликка, ёвузликка, тубанликка мойил қалбдир. Чунки адабиёт билан тўлган қалбга ёвузлик кириб олиши қийин кечади, кўнгил майли ёвузлик томонга ўтишдан олдин у ерда адабиёт бунёд этган қўрғонларни, қалъаларни бузиб ташлашига тўғри келади. Адабиёт билан тўйинган қалб, онг – пойдевори мустаҳкам бинога ўхшайди. У залолатга бошловчи кўплаб зилзилаларга дош бера олади. Адабиёт ва санъат тарбияламаган қалб “энг паст балли силкинишларга” дош беролмай, тўкилиб кетади. Бу – асрлар оша исботланган ҳақиқат. Адабиётнинг кишилик онгу тафаккурида, маънавий олами, маданий тараққиётида тутган ўрнидан хабари бор, калом санъатининг нима учун пайдо бўлгани-ю унинг бош вазифаси нималигини билганларга бу гапларни гапириб ўтириш ортиқчадай туюлиши мумкин. Аммо хавотир-савол бекорга қўйилгани йўқ, афтидан. ХХI асрга келиб, адабиётнинг ҳаётда, ижтимоий муносабатларда, оммавий эътирофларда, тарбияда, “оломончилик диди ҳукмрон дидга айланган” (Ортега Гассет) паллада очиқчасига шубҳа қилинаётгани туфайли бир оғиз “Ҳа!” деб қўйишнинг ўзи ҳам етарли эмасга ўхшайди. Тан олиш қанчалик оғир ва ачинарли бўлмасин, адабиёт бугунги кунда ўзининг эллик йил олдинги ўрнини бутунлай оломон дидига – Ҳерман Ҳессенинг 1943 йилда ёзилган “Бисер ўйини” романида тилга олинган оммавий маданият унсурларига бўшатиб бераётгани айни ҳақиқат. (Романдаги асосий воқеа 2200 йилда юз беради. Олис келажакнинг тарихчи ровийси ўз давридан туриб, бош қаҳрамон Кнехт нуқтаи назаридан келиб чиқиб, ўтмиш – ХХ аср маданий ҳаёти ва жамиятини илмий, фалсафий-психологик таҳлил қилади. ХХ аср “фельтончилик”, бугунги тил билан айтилганда, оммавий маданият гуллаб-яшнаган давр. Бу даврда одамларни оломончилик кайфияти ўз чангалига олган. Асар ровийси бу кайфиятни “фельтончилик” маданияти, деб атайди. “Фельтон” немис тилида “кўнгилочар”, “эрмак” деган маъноларни беради. Одамлар юксак туйғулар, юксак мақсадлар қолиб, ҳаётларини эрмак ва кўнгилочар фаолият билан ўтказишади. Газеталар, оммавий матбуот, китоблар, асарлар, санъат намуналари ана шу мақсадда яратилади. Бу давр олимлари ҳам ҳақиқий илм билан эмас, “Фридрих Ницшенинг аёлларга муносабати”, “Россинининг севимли таоми”, “Бўйдоқ бўлишнинг ўзига хос фазилатлари” каби тадқиқотлар, тўғрироғи, олди-қочдилар билан шуғулланишади. Омма маиший ва эрмак маданиятга муккасидан кетган. Жамият эса уларни энг кераксиз, ҳаёт ва гўзалликка, инсоннинг моҳияти ва миссиясига зид ахборотлар билан манипуляция, муте қилиб туради. Бу давр одамлари бўш қолди дегунча ё олди-қочди ўқишади, ё турли шоулар, масхарабозликларни томоша қилишади, турли кроссвордлар, сканвордлар ва бошқа эрмак ўйинлар билан машғул бўлишади, санъат асари деб томоша қиладиганлари, мусиқа деб эшитадиганлари – барчаси шунчаки эрмак, кўнгилхушлик, жазава, кун ўтказиш воситалари, холос. Бу ўйинларда инсонни маънан бойитадиган, уни тозалайдиган, уни бани олам уйғунлигига, руҳ ва жисм бирлиги – ваҳдат ул-вужудга ундайдиган ҳеч нарса йўқ. Одамлар ўзларини иқтисодий ва сиёсий буҳронлардан чалғитиш учун, ичларидаги эртанги кун олдидаги хавотир ва қўрқувларини яшириш, ўзларини алдаш учун шундай фаолият билан машғул бўлишади. Ҳессе ровий тилидан бундай маданият ва жамият таназзулга маҳкум, деб хулоса чиқаради.) Мабодо шундай экан, бу хавотир ва савол ўз-ўзидан туғилгани йўқ. Йигирма йилча олдин Шукур Холмирзаев ҳам “Адабиёт ўладими?!” деган савол билан чиққанди. Гарчи ўша пайти ҳурматли адибимизнинг ўзи ҳам, шу баҳсда иштирок этганлар ҳам “Адабиёт ўлмайди!” деган ўта кўтаринки руҳдаги чиқишлар қилишган бўлса-да, адабиёт ўзининг таъсир ҳудудларини, қамров доирасини бутун дунёда ўтган йигирма йил ичида яна ҳам кўпроқ бой берди. Чинакам санъат асарлари, чинакам адабиёт тор доирадаги кишиларнинг кўнгил ишлари, ташвиш ва куйинишлари бўлиб қолаётганини кўриб турибмиз. Бугунги диднинг оломонлашуви ва муаммоларнинг глобаллашуви даврида адабиётга “тарбия воситаси” сифатида қаралаётгани йўқ. Чунки оломон бугун ўзининг кўнгил эрмагини, кўнгил эҳтиёжини бошқа воситалардан топиб олди – у бугун сериаллар, олди-қочдилар, шоулар, машшоқ ва масхарабозларнинг томошалари билан овора. Чинакам адабиётга эҳтиёж сезаётгани ҳам йўқ. Унинг диди, савияси, руҳи, тасаввурига шоу-бизнес, томошалар, шов-шувлар ва сериаллар “зеб” бераяпти, ўзига мослашатираяпти. Ҳессенинг башоратлари ХХI асрга келиб ўзининг исботини топмоқда. Ачинарли бўлса ҳам бугун дунё адабий диди, бадиий манзараси шу ҳолатда.\nАслида, дидга, савияга, ҳақиқий адабиётга ҳамиша ҳам хуруж бўлиб турган. Айнан шу сабабли ҳам биз ёзилган ҳар бир асарни адабиёт, деб қабул қилолмаймиз. Адабиётнинг ўз қонунлари ва талаблари бор. Ана шу қонунга ва талабга бўйсунмаганлар адабиёт бўлолмайди. Шулардан энг биринчи талаб – адабиёт ҳамиша эзгулик тарафида бўлган ва эзгуликни ҳимоя қилган, руҳни эзгулик томон бошлаган. Ана шу бирламчи қоидага амал қилинмаган бўлса, бундай асарни адабиёт, деб бўлмайди. Тарихда ёзганларини адабий асар сифатида эътироф этишларини истаганлар хоҳлаганча топилади. Адабиётнинг бош вазифасига тўғри келмаганларни вақт, барибир, ўчириб ташлайверган. Аммо бу ерда адабиётни қабул қилиш ўқувчининг савиясига, ёшига ва идрокига боғлиқлигини инкор қилиб бўлмайди. Кафка билан Киплингни, Фолькнер билан Марк Твенни бир хил қабул қилиб бўлмайди. Кафка билан Фолькнер ўқувчидан маълум бир тайёргарликни, сиз айтмоқчи бўлган, “хослик”ни талаб қилади. Шу сабабли Кафка ва Фолькнерни мактаб ўқувчисига тавсия қилиш, агар у алоҳида қобилият эгаси бўлмаса, бола руҳиятини синдиришдан бошқа нарса эмас. Кафка, Фолькнер асарларидаги “эзгулик” ўзини идроки баланд ўқувчига намоён қила олади. Оддий асарга кўниккан ўқувчида нохуш таассурот, ҳатто тескари таъсир ўтказиши ҳам мумкин. Сиз айтган ёшлар ҳали дунё адабиёти оқимлари ва услубларининг фарқига бормай туриб, инкор таъсирига тушиб қолган ўқувчилар. Лекин бу ҳолат Кафканинг ҳам, Фолькнернинг ҳам айби эмас, балки уларни ҳазм қилолмаган, улар ҳақида тўлақонли билимга эга бўлмаган ўқувчиларнинг айбидир.\nШу сабабли кейинги уч юз йил ичида, ўша сиз айтган де Саддан тортиб, Казанову Мазохларнинг наҳс ва тубанликдан, инсонни таҳқирлашдан лаззат олиш ҳисси тўлиб тошган ёзмишларини “ижод намунаси”, деб тавсия қилишганини кўз олдимизга келтирсак, унда адабиётнинг бош вазифасига нисбатан ишончсизлик уйғониши табиийдек туюлади. Умуман, сўнгги уч юз йилликда инсон табиат сирларини ўзлаштиргани, илм-фан тараққий этгани, дунё сирлари ва инсон анатомияси, руҳий-ботиний дунёси кашф этилгани сари адабиёт ва санъатнинг ҳам асл вазифасидан четлашиш, ётлашишни “ижод” деб даво қилиш ёки шарҳлашга интилишлар ҳам шунчалик қамровли ва кучли бўлди. Фаҳш, шаҳват, зўрлик мадҳ этиб ёзилган ёзишмаларни санъат асарлари, деб даъво қилганлар кўпайгани сари адабиётнинг ҳам бош ва азалий вазифаси атрофида шубҳа орта борди. Бугунги кунда бу хавотир фақат сизнинг саволларингизда эмас, бутун дунё адабиёти ва санъатида долзарб масала сифатида кун тартибга қўйилмоқда. Шунинг учун биз воқеликка, ҳаётга тик қарашимиз ва бор ҳақиқатни тан олишимиз керакка ўхшайди. Гап шундаки, агар “адабиёт керак эмас, адабиётнинг вазифаси тугади”, деган тушкун кайфиятни ифодаласак ҳам ёки “адабиёт тугагани йўқ, у ҳали ҳам инсонни тарбиялашда, олдинга бошлашда давом этаяпти, маёқ бўлаяпти”, дея умид қилсак ҳам, жавобимиз бугунги сўз санъатининг ҳолатига тўлиқ ташҳис қўйолмайди.\nАслида эса, анча сийқа, жўн бўлса-да, бор гап шу – адабиёт тарбия воситаси. Буни инкор қилиш тафаккурни, онгни, маънавиятни, инсонийликни, сўзнинг муқаддаслигини, умуман, инсоннинг муқаддаслиги ва уни илоҳият билан боғлаб турувчи ришталарни тан олмаслик, рад этиш билан баробардир.\nМенимча, бу саволга асл жавоб бизни, барибир, ижод ўзи нима деган савол билан рўбарў қилаверади. Чунки ҳақиқий адабиёт бу ижод маҳсулидир. Ижод маҳсули бўлмаган нарса адабиёт бўлолмайди. Шундай экан, “ижод” ўзи нима? Биз қай ҳолатда асарни ижод маҳсули, дея оламиз? Ижоднинг ҳунармандчиликдан фарқи нима?! Қунт қилинса, ҳунарни ўрганса, ўзлаштирса бўлади. Бироқ ижодни ўзлаштириб, ўрганиб бўладими? Шу пайтгача «ўрганиб» ижодкор бўлганларни эшитганимиз йўқ. Ўрганиб олим бўлиши мумкин, бироқ ижодкор бўлолмайди. Ижодкорлик инсонда туғма бўлади. Буни ҳеч ким инкор қилолмайди. Мабодо, ижодкорлик кишида туғма бўлар экан, унда ижод қай маънодадир илоҳий ҳодисадир. Фақат бундай қобилияти бор киши уни юзага чиқишига имконият бериши қолади, холос. Имконият эса билимлар, ўқиб-ўрганишлар, “99 фоиз меҳнат-машаққат” эвазига яратилади. Ижодкорлик асл Маънони ўқий олиш ва бошқаларга етказа олиш қобилияти деганидир. Маъно – эзгулик шоҳсупасининг сўнгги поғонасидир. Бу хил қобилият инсон вужудига руҳ билан бирга киради ва ҳамиша яхлитликка, бутунликка, ўзагига, аслга қараб интилади, одамдан ҳам шуни талаб қилади. Айнан шунинг учун ҳам ижодкорлик – илоҳиятга дахлдорликдир.\nОлам бутун эди, кейин парчаланди, зарраларга бўлиниб кетди. Зарраларга бўлиниш ҳамма фожианинг асоси бўлди. Дунё ана шу парчаланишнинг уқубат ва буҳронларини бошдан кечираяпти. Ижод эса зарраларни бутунликка томон ундайди, яхлитликка, бирикишга борадиган йўлларни кўрсатади, таҳлил қилади. Ана шу яхлитликка ундаши билан у яратган маҳсулотларнинг ҳаммаси тарбиявийдир. Яхлитлик ва уйғунликка ундамаган барча нарса тарбияга ҳам, инсонийликка ҳам зиддир.\nИжодкорлик илоҳий дахлдорлик, илоҳий уйғунликка борадиган йўл, илоҳий боғланиш, илоҳий англаниш, илоҳий гўзаллашиш, илоҳий гўзалликни тушунтириш, изоҳлаш, шарҳлаш, барча оламларни, табиат ва набототни, ҳайвонот ва мавжудотни руҳан бирлаштириб турадиган уйғунлик билан боғланиш, бирикишдир. Бу тушунча бизни фалак билан, ой-юлдузлар, кўзимизга кўриниб турган ва кўринмаётган бани олам – чумолидан тортиб, майса-шабнамлар билан боғлаб туради ва уларни бизга, бизни уларга яшаш учун, англаш учун, меъёр ва мувозанатни сақлаш, илоҳий ришталарни ҳис этиб туриш учун масъул қилиб қўяди. Мана шу масъулиятни англаш ва тан олишдан сўнггина ижодкорлик бошланади. Ижодкорлик ана шу оламий масъулиятни тушунтириб бериш, гўзаллик томон интилиш, гўзалликка, бирлашишга, яхлитликка йўл излаш дегани. Ҳар қандай ижод маҳсулотининг тагзаминида шу излаш ва изланиш туради. Мажозлар ҳам, образлар ҳам, бадиият ва поэтика ҳам ана шу жойда уйғунлашади, улуғлашади, гўзаллашади. Бу илоҳий вазифани тан олмаслик адабиётни бош вазифасидан чалғитаверади. Яхши ва ёмон, ёвузлик ва эзгуликка хизмат қилувчи китоб деган тушунчалар ана шу масъулият ҳиссидан келиб чиқиб баҳоланади, хулосаланади.\nИжоднинг моҳиятини англамасак ва ижоднинг илоҳийлигини тан олмасак, адабиётнинг вазифаси ҳақидаги барча жавобларимиз пуч ва шунчаки вайсақилик бўлиб қолаверади. Чунки худди фалсафанинг бош масаласи каби ижодкорлик, ижодни қандай тушуниш ва тушунтириш адабиётни тушунишнинг ҳам бирламчи масаласидир. Энг аввало, ижодни барчага хос бўлган таассуротдан, қизиқиш ва эҳтиросдан, майл ва истаклардан, ҳавас ва кўникмадан, ҳунар ва, А.Қаҳҳор айтганидек, “косибчиликдан” фарқлай олишимиз зарур. Шундагина адабиётнинг, санъатнинг муқаддас вазифасини тасаввур қила оламиз ва нималар санъат бўлади, нималар бўлолмайди, деган саволга жавоб бера оламиз. Чунки ҳунар маҳсули моддийлик, ижод маҳсули эса руҳонийликка ўхшайди: бири – тирикчилик эҳтиёжини қондиради, иккинчиси – қалб, руҳ эҳтиёжини. Шу жиҳати билан у илоҳий ҳодисадир. Бугун бизга “ижод маҳсули” деб тавсия қилинаётган кўплаб маънавий маҳсулотлар, аслида, устаси фаранг бўлган саноатчилар ва турли ҳунарларнинг маҳсулотларидир. Бугун ўзини ижод намуналари сифатида кўрсатаётган, бу намуналарни шов-шувлар билан эътироф эттираётган бутун бошли тижорат, реклама, манипуляция саноати ишлаяпти. Бу улкан индустрия де Садларни ҳам ортда қолдирмоқда. Бугун улар бутун бошли шаҳар аҳолисини киприк қоқмай, завқ билан қириб ташлайдиган суперқаҳрамонларни, фаҳшни гўзалликдан баҳра олиш деб талқин қиладиган ва фахрланадиганларни, одамларнинг чўнтакларини ўмаргани, одам ўлдиргани учун қаҳрамонлик сифатида талқин этилувчиларни яратмоқда, бу маҳсулотлар инсоният минглаб йиллар сайқал берган фазилатларни вайрон қилиш, путурдан кетказиш, инсонни моҳиятдан узиб қўйиш, санъатнинг асосий мазмуни бўлган гуманизмдан чекиниш билан шуғулланишяпти. Бу маҳсулотлар ҳам, бу қаҳрамонларнинг маънавий дунёси ҳам, аслида, ижоднинг туб моҳиятига зид. Аммо улар бугунги замоннинг қаҳрамонлари сифатида талқин этилаяпти ва шу талқин биланоқ ижод ҳам, унинг илоҳий завқи ҳам оммавий тарзда инкор қилинмоқда. Эзгулик, шафқат, меҳру муҳаббат, гўзаллик, инсонпарварлик учун курашган қаҳрамонлар бугун эскилик қолдиғига айланиш арафасида турибди. Бу қаҳрамонларни ҳақиқий ижод яратаётгани йўқ, бадиийлашган саноат яратяпти. Бошқача айтганда, турли манфаатларга хизмат қилаётган ижоддан холи “ҳунармандлар санъати” пайдо бўлаяпти. Бугун бу каби “косибчилик” маҳсулоти бўлган китоблар ҳам тўлиб тошиб ётибди. Шу туфайли ҳам сиз қўлингизга олган нашр “ёмон китоб” ёки “яхши китоб” бўлиши табиийдир. Ижод ёвузликка хизмат қилмайди, унинг илоҳий асоси бунга изн бермайди. Ўзининг бош миссиясидан ташқари ҳолатда ижод сунъийлашади, ўз қиёфасини, завқини йўқотади, оддий “косибчиликка” айланади. Косиб эса ким пул тўласа, ўшанинг ковушини тикиб беради. Косибчиликни ҳар қандай қунти ва ҳафсаласи бор одам эгаллай олади, лекин ҳамма ҳам ижодкор бўлолмайди. Бугунги маънавий дунёнинг фожиаси ижод билан косибчиликнинг фарқига бормаётганидадир, бошқача айтганда, косибчиликни ижод деб қабул қилишаётганидадир. Ижод йўқ жойда воқелик ҳам, туйғулар ҳам, инсоннинг ўзи ҳам сунъийлашади, унда илоҳий-табиий завқ қолмайди. Бугунги глобал-оломончилик ижоддан кўра ҳунар маҳсулотлари билан тўйинмоқда. Бошқача айтганда, ХХ асрга келиб, табиий маҳсулотлардан кўра сунъийлашган, гибридлашган маҳсулотлар ошқозон эҳтиёжини қондираётгани каби сунъий санъат маҳсулотлари маънавий эҳтиёжни қондирмоқда. Сиз келтирган, гарчи у даҳоларга мансуб бўлса-да, лекин моҳияти билан ижоднинг бош миссиясига зид яратилган кўплаб асарлар ҳам шундай маҳсулотлардан бошқа нарса эмас. Сунъийлик ижодга хос эмас, шундай экан сунъийлик инсон манфаати ва интилиши меваси, табиийлик эса илоҳий неъматдир. Тирикликнинг парадоксини қаранг: тараққий этган мамлакатларнинг деярли барчасида табиий, экологик тоза маҳсулотларни топиш муаммо бўлиб бораяпти. Табиий маҳсулотларни бугун бир ҳовуч энг бадавлат кишилар истеъмол қила олади. Бошқаларнинг қурби, чўнтаги кўтармайди. Худди шунингдек, бугунги кунда бир ҳовуч, Ортега Гассет таъкидлаганидек, “жамиятнинг хос кишилари”гина ҳақиқий ижод маҳсулотини “истеъмол” қилмоқда. Ҳақиқий ижод маҳсулотини тушунишга кенг оломон “онг” чўнтагининг қурби етмаяпти. Оломон ҳали табиийлик билан сунъийлик, илоҳият билан залолатнинг маъносига тушунгани йўқ: буни фақат ижод маҳсулотлари тушунтиради, саноат маҳсулотлари эмас. Аслида ҳам санъат асарини азалдан фақат хос кишилар тушунган ва шарҳлаган, бошқаларга ҳам тушунтирган. Мана шундай кишиларгина тафаккурнинг, дид ва савиянинг, санъатнинг, ижодкорликнинг эртанги кунини белгилаб берган. Фақат шу хос кишиларгина ижодни илоҳийлик билан боғланиш, илоҳийликка қайтиш, илоҳийлик билан тўйиниш, инсонни олам ва фалак билан боғловчи ришта, деб қабул қилган. Ҳозир ҳам шундай. ХХ асрнинг дастлабки 70 йилига хос бўлган оммавий китобхонликдан келиб чиқиб, “адабий дид шу паллада тараққий этганди”, деган хулоса қилиб бўлмайди. Оммавийлик санъатнинг қадрини белгилайдиган омил эмас. Бугунги бадиий индустрияси санъатни оммавийлигига қараб баҳо бериши унинг чинакам ижод маҳсули эканидан эмас, оломонга, унинг диди ва кайфиятига мослашиб, кўпроқ фойда олишни кўзлаётганини билдиради, холос. Омма диди қанчалик юксалмасин, ўзининг тирикчилик доирасидаги тасаввуридан баландга кўтарилолмайди. Навоийни ўз замонида ҳам, бугун ҳам фақат хос кишилар, кўнглида ижодий маҳсулотга эҳтиёжи бор кишилар тушунган, тушунади. Лекин бу ҳолат Навоий даҳосига заррача дахл қилолмайди. Ижод адабиётнинг илоҳиятга дахлдорлиги, илоҳият билан боғланувчи, боғлаб турувчи маҳсулот эканини белгилайди. Такрор бўлса ҳам, айтиш керакки, ижодкорлик илоҳиятга дахлдорлик, илоҳиятни, ғайб ва кўз олдимиздаги мўъжизани англаш, ўзини шу илоҳиятни, шу мўъжизанинг бир қисми эканини ҳис этиш, ана шу ҳис этилганларни бошқаларга етказиш дегани. Мен фикримга диний-руҳонийона тус бермоқчи эмасман. Ижодкорликнинг асл моҳиятини тақводорлару диний тасаввурлар ҳам тушунтириб беролмайди. Тақводорлик ҳам буни англашга ожиз. Чунки ижод мутаассиблик, бадбинлик, худбинлик, динлар ўртасидаги чегаралар билан ҳам келишолмайди. Агар асар ҳақиқий ва биз тушунган ижод намунаси экан, у эскирмайди, йўқолмайди, бой берилмайди. Уни нечта киши ўқишидан қатъи назар, яшаб қолаверади. Инсоният адашиб-адашиб бўлса ҳам, барибир, бу маҳсулотларга эҳтиёж сезади, Камю айтмоқчи, дўзахда ҳам ижод инсонни ўз кўнглига қайтаради, орзу-истакларини қайтадан бунёд этади, унинг номини ва шарафини яна юксакликка олиб чиқади.\nИжодкор ўзини ўраб турган оламдан, ўзи яшаётган муҳитдан, атрофидаги одамлардан, ўзининг кўнглидан, руҳидан “ўқиган”ларини бошқаларга етказиш учун ёзади. Ҳар бир даврнинг ўз битиги бор. Уни ўқиш ва ёзиш ижодкорликдир. Кийимлар, қуроллар, бадиий воситалар, шиорлар, одатлар, урфлар даврлар ўтиши билан эскиради, аммо эзгулик ва ёвузлик, гўзаллик ва хунуклик, улуғлик ва тубанлик, яъни дастлабки бадиий асарлар мажозий тарзда таърифлаган “Раҳмон ва шайтон ўртасидаги кураш” мавзуси эскирмайди. Бу кураш жараёни шаклини, қиёфасини, исмини ўзгартириб, даврга мослашиб, давр талаб қилган ниқобларга, кўринишларга ўтиб туради, холос. Инсон кўнглида эзгуликка, гўзалликка, шафқатга, меҳрга, муҳаббатга озгина эҳтиёж турар экан ва буларга қарши хавф-хатар мавжуд экан, ижодкорга иш топилади. Фақат ижодий ифоданинг шакли ўзгариши мумкин, лекин моҳият ўзгармайди. Ҳатто виртуал олам ҳам, барибир, ижодга суянади, ундан куч-қувват олади. Агар ижодкорлик бўлмаса, виртуал олам фақат физик олам бўлиб қолади, тасаввурлар, мўъжизалар, илоҳий кечинмаларни туйиш ва завқ олами эмас. Инсон кўнглини ўзиники қилишни истаса, виртуал олам ҳам азалий қувват бўлган ижодга суянади, у билан ўзининг имкониятларини кенгайтиради, у билан битим тузади, шундай экан, келажакда ҳам, гарчи бизнинг тушунчамиздаги босма адабиётнинг шакли ўзгарса-да, янги даврнинг ўз қиёфасидаги адабиёти бўлади. Чунки адабиёт инсонга ўз қалбини, ўз илдизини, ўз моҳиятини эслатиб, боғлаб туради – бу илдиздан узилган тараққиёт эса муқаррар таназзулга қараб кетади. Қанчалар даҳо бўлмасин, қанчалар буюк саналмасин, шу масъулият унутилиб ёзилган ҳар қандай даҳонинг ёзганлари – адабиёт эмас. Шу сабабли мен Достоевскийни, Жойсни ва улар каби турли қутбга тааллуқли асарлар битганларни беҳад ҳурмат қиламан, уларнинг асарларини ҳар йили бир марта қараб, ўзим учун керакли нарсаларни оламан, аммо уларнинг мен тасаввур қилган адабиётдан ташқаридаги қарашларига, ёзганларига қўшилмайман. Мен учун адабиётдан ташқаридаги қарашларда Достоевский шунчаки босқинчи юрт вакили, империянинг маддоҳи ва мафкурачиси, холос. Шу нарса маълумки, бу улуғ адиб ҳақиқий адабиётга қайтганда, ҳақиқий гўзалликни мадҳ этганда, “Ака-ука Карамазовлар”, “Жинлар”, “Жиноят ва жазо”, “Телба” каби буюк асарларни яратган паллада адабиётдаги илоҳий яхлитликни кўра олган, илоҳий гўзалликни ҳис қилган, ана шу яхлитлик ва оламий гўзалликка таяниб, “Дунёни гўзаллик қутқаради!” деган, асло империянинг маддоҳи бўлган паллада эмас. Биз даҳо ва ижодкор Достоевский билан босқинлар эвазига ўзини қудратли қилиб олган мамлакат вакили бўлган, ўлжага кўз тиккан босқинчилар қаторида турган Достоевскийни фарқлашимиз керак. Начора, унинг – бошқа буюк истеъдодларнинг қисмати буюклик билан бирга замон, давр худбинлиги, бадбинлиги қутбида ўзини намоён қилиб туради.\nИжод масъулияти унутиб ёзилган ва бизга адабиёт қиёфасида тақдим этилган битиклар кўп. Айнан шунинг учун ҳам китобни фарқлаб ўқитиш керак. Бу зарур. Айниқса, болаларга, ҳали Ғарб тафаккур тарзи, адабий оқимлари ва услубларининг фарқига бормаганлар танлаб, саралаб ўқиши керак. Ғарб тафаккурининг қанчалар оҳанрабо бўлмасин, барча намуналари ҳамма учун бирдек ўқишли ва тушунарли эмас. Хусусан, мен Жойснинг сиз келтирган боби манзараларига умуман эътибор бермайман, мени бу саҳнадаги шаҳвоний майллар тасвири эмас, адибнинг инсон онгу шуурини қанчалар чуқур, маҳорат билан, табиий тасвирлаётгани, адибнинг устамонлиги қизиқтиради ва мен Жойсга хос бўлган онг оқими ости тасвирларидаги эркин ифодага ва табиийликка маҳлиё бўламан. Албатта, кимдир шу саҳифалардаги сиз келтирган манзараларга эътиборни қаратар?! Шунинг учун ҳам Жойсни ўқишдан олдин уни ўқишга тайёргарлик керак. Дўкондан пичоқ сотиб олаётган харидорларнинг мақсади ҳар хил бўлади: кимдир оддий рўзғор учун, кимдир эса қотиллик учун, бошқа биров яна бошқа мақсад учун. Пичоқ – сотиб олаётган одамнинг барча мақсадига хизмат қила олади. Шунинг учун китоб ўқишдан мақсад ўзи нима? Китобдан одам ўзи излаган нарсасини топади. Мабодо шундай экан, инсон қалбини забт этиш учун абадий курашнинг қутблари бўлган “Раҳмон” сўз орқали ўзининг қудратини, гўзаллигини, таъсирини намойиш этгани каби, “шайтон” ҳам сўз санъатидан ўз мақсади йўлида фойдаланишга уринади. Шунинг учун сўз санъати, маълум маънода, эътиқодлар, мақсад ва манфаатлар, майл ва истаклар кураш тушадиган саҳна ҳамдир. Бу саҳнага ижод масъулиятидан келиб чиқиб баҳо бериш, фарқлаш мумкин. Шу сабабли ҳам китобларни саралаб ўқитиш зарур ва шарт. Ёшга қараб, савияга қараб, тайёргарликка қараб. Кўпгина Ғарб мамлакатларининг мактаб дарсликларида, мутахассислик бўлмаган коллеж ва университетларда Кафка, Жойс, Фолькнер каби улуғ адиблар асарлари ўқитилмайди. Улар ҳақида умумий тушунча бериш билан чегараланади. Уларнинг асарлари ҳали тафаккур тарзи бу адиблар бадиий услуби ва ҳаётга қарашларидан бехабар бола, ёшлар руҳиятига салбий таъсир қилиши мумкинлиги инобатга олинган. Бу билан мазкур адиблар ижоди инкор қилинмаган, аксинча, тайёргарлиги йўқ ёшлар иҳота қилинган. Бу тажриба барча миллатга хос. Ҳазрат Навоий Атторнинг “Мантиқ ут-тайр” асарини болалигида ўқиб, мутаассир бўлиб қолгани учун ота-онаси бу китобни ўқишни таъқиқ қилганини эслашнинг ўзи кифоя. Ҳамма ҳам ҳазрат Навоий каби Аттор фалсафасини болаликдан тўғри англайвермайди. Аслида, Мансур Халложнинг “Аналҳақ” деган эътирофи ва унга берилган ҳукм тагида ҳам ана шу таъқиқни бузгани, хос кишилар тушуниши мумкин бўлган ҳақиқатни оммага ошкор қилгани учун жазо ётади. Бу тарихий воқелик бизга абадий ибрат бўлиши керак. Хос кишилар тушунадиган масалаларни оммага ошкор қилиш – оммани жазавага тушириш дегани. Жазава эса шайтоний жунбушдир. Хос кишилар ва омма диди орасида фарқ ҳали йўқолгани йўқ, афсуски, бугунги оломончилик даврида йўқолиш ҳақида сўз ҳам бўлиши мумкин эмас. Аксинча, оломончилик бугун ҳукмрон дидга, ҳукмрон савияга айланаяпти: чинакам санъат асари қолиб, оломон кайфиятига мос думбул, мўрт асарларни адабиёт деб тарғиб қилиш, дидни мослаштириш жараёни кенг миқёсда давом этаяпти. Бугун бу муҳорабага ҳақиқий санъат асарлари дош беролаётгани йўқ. Бу – ачинарли ҳол. Лекин, барибир, умид бор. Дид бир куни чинакам мўъжизага, чинакам ҳайратга, илоҳий завққа – яъни чинакам ижодга ва ижодкорга муҳтож бўлади: муҳтожлик эҳтиёжни келтириб чиқаради. Эҳтиёж эса чинакам дидни, чинакам адабиётни туғиб беради…\n← Аввалги Аввалги Наим Каримов «Ибрат» кўрсатувида\nКейинги → Кейинги: Антон Чехов. Семиз ва ориқ (ҳикоя)


21 Октябрь 2017 18:40 2631\nГулнора Каримовага тегишли 800 миллион Швейцария франки (784 миллион АҚШ доллари) миқдоридаги пул Швейцариядаги Lombard Odier хусусий банкида музлатиб қўйилганди.\nЖеневада чиқадиган Le Temps газетасининг ёзишича, ушбу ҳафтада Бернда Каримова ишини олиб бораётган Бош прокуратура, федерал адлия идораси, халқаро ишлар бўйича федерал департамент ҳамда тараққиёт ва ҳамкорлик бошқармаси иштирокида махфий музокаралар бошланган.\nУлар Гулнора Каримованинг музлатиб қўйилган пулларини реституция қилиш (реституция – ноқонуний ўзлаштирилган бойликни ортга қайтариш) масаласини муҳокама қилишади.\nЭнг қизиғи, бу пулларга ким эга чиқишга уринаётганидир. АҚШ музлатилган маблағнинг 550 миллион долларини "ўзбек гуруҳлари молиявий операциялар чоғида Америка банклари ва пулларидан фойдалангани" учун ўзига берилишини талаб қилмоқда. Бир қисм пулга Голландия даъво қилмоқда. Мана сизга ўзини "халқаро ҳакам" деб эълон қилган АҚШнинг асл башараси. Бу пуллар Ўзбекистонга тегишли экани ҳақида оғиз ҳам очишни истамасдан, Швейцария ҳуқуқ-тартибот идораларига босим ўтказиб, бу пулни ўз киссасига урмоқчи. Ҳе, ўргилдим сендақа дунё ҳуқуқ давлатидан...\n2017-04-07 00:44:03 1751\n2017-03-12 09:50:34 1025\n2017-03-10 13:56:52 1549


АҚШда Юлдуз Усмонова ҳақида китоб чоп этилди - Шоу-бизнес - PressNews.uz\nБош Саҳифа / Шоу-бизнес / АҚШда Юлдуз Усмонова ҳақида китоб чоп этилди\nАҚШда Юлдуз Усмонова ҳақида китоб чоп этилди\nҚўшилди: 13 декабр 2015 21:45\n12 декабрь куни Ўзбекистон халқ артисти Юлдуз Усмонованинг туғилган куни бўлиб ўтди. Бу кун муносабати билан ижтимоий тармоқлар хонанданинг суратлари ва унга йўлланган табриклар билан тўлиб тошди, деб хабар қилади «Qalampir.uz».\nФотограф Муҳиддин Алининг маълум қилишича, АҚШнинг Индиана университети томонидан 2015 йилда чоп этилган Марказий Осиё мусиқасига оид The Music of Central Asia китобининг Pop Music бўлимида Ўзбекистон халқ артисти Юлдуз Усмонованинг ижодига алоҳида тўхталинган.\nФаолиятини Марғилондаги ижодиёт уйларидан бирида болалар дутор ансамблида бошлаган Юлдуз, кейинчалик Гавҳар Раҳимова, Саодат Қобулова каби ўзбек санъатининг буюк дарғалари эътиборига тушади ва уларнинг йўл-йўриқлари, кўрсатмалари билан санъатда ўз ўрнини топа олди.\nБугунги кунга қадар у мингга яқин қўшиқ, 50 га яқин аудио ва видео альбомлар, 300 дан ортиқ концерт дастурларини тақдим этган.\n2007 йилдан Туркияда фаолият бошлаб, бир муддат Истанбулда истиқомат қилган хонанда туркиялик таниқли санъаткорлар билан бир неча дуэтлар куйлашга, 5 та мусиқий альбом чиқаришга ҳам эришди.


Ҳиротда бомба портлаши оқибатида ўнга яқин одам ҳалок бўлди\n31 март 2020, Тошкент вақти: 13:08\nҲиротдаги портлаш содир бўлган жой.\nАфғонистоннинг Ҳирот шаҳридаги Жума масжиди ва полиция биноси яқинида бомба портлатилгани оқибатида ўнга яқин одам ҳалок бўлди.\n-Портлаш Ҳирот бош масжидининг шимолий дарвозаси олдида содир этилди. Бомба автомобил тўхташ жойида турган рикшага ўрнатилган экан. Ибодат пайтида масжидга кўп одам келган эди. Портлаш оқибатида 7 киши ҳалок бўлди, 16 киши яраланди, - деб билдирди 6 июнь куни Ҳирот полицияси раҳбари генерал Муҳаммад Аюб Ансарий.\nПортлаш учун масъулиятини ҳозирча ҳеч бир террор гуруҳи ўз зиммасига олгани йўқ.\nТолибон бу портлашларга алоқадор эмаслиги ҳақида расман баёнот берди.\nUZ/Коронавирус: юқтирганлар 158 киши, улар 7 вилоят ва пойтахтдан. Чегарада қолиб кетган ҳайдовчилар президентдан ёрдам сўрамоқда


Путин Дума спикерини разведка раҳбари лавозимига тайинлади\n21 январ 2018, Тошкент вақти: 09:39\nРоссия президенти Владимир Путин парламент спикери Сергей Наришкинни ташқи разведка раҳбари лавозимига тайинлади.Бу Россияда сўнгги пайтда амалга оширилган кадрлар алмашинувидаги сўнгги ўзгариш бўлди.\nПутин Кремль ва махсус хизматлар раҳбарларининг ўринларини алмаштирди. Масалан, 2007 йилдан бери ташқи разведкага раҳбарлик қилиб келган Михаил Фрадков Россия темир йўллари ширкати директорлар кенгаши раислигига тайинланмоқда.\nПутин томонидан 22 сентябрда имзоланган фармонга асосан, Наришкин ташқи разведка раҳбари сифатидаги фаолиятини 5 октябрдан бошлайди.\nРоссия президентининг ашаддий тарафдори бўлган Сергей Наришкин Владимир Путин каби Санкт-Петербургда туғилган. Хабарларда айтилишича, 61 ёшли Наришкин ўз вақтида ҳориж давлатларида, жумладан, 1980 йилда Совет Иттифоқининг Брюсселдаги элчихонасида совет разведкаси учун ишлаган.\nНаришкин 2011 йилдан бери Давлат Думаси спикери лавозимида ишлаб келди. Бундан аввал у уч йил президент маъмуриятини бошқарган.


Уларнинг ҳаётдан умиди катта… Дард билан олишаётган ҳамюртларимиз ҳаётидан ҳикоя – Дарё уз Янгиликлар\nГлавная / Жамият / Уларнинг ҳаётдан умиди катта… Дард билан олишаётган ҳамюртларимиз ҳаётидан ҳикоя\nУларнинг ҳаётдан умиди катта… Дард билан олишаётган ҳамюртларимиз ҳаётидан ҳикоя\nAkbar 14.11.2018\tЖамият Comments Off on Уларнинг ҳаётдан умиди катта… Дард билан олишаётган ҳамюртларимиз ҳаётидан ҳикоя 21 Показы\n«Дунё – театр. Унда барчамиз актёрлармиз». Инглиз шоири ва драматурги У.Шекспир олам ва ундаги инсонларга жуда чиройли таъриф бериб кетган. Ҳақиқатан ҳам шундай. Фақат ҳар биримизга ўзимиз ўйнай оладиган даражада образ берилади.\nОрамизда шундай инсонлар борки, Яратган томонидан уларга сабрларига яраша дард берилган. Улар кўмакка муҳтож. Қийинчиликда қолаётган инсонларга ёрдам бериш эса инсонийлик бурчидир. Бунга яраша У, албатта, сийлайди. Сийлаганда ҳам жаннатлар билан сийлайди.\nKUN.UZ жамоаси Тошкент шаҳрида жойлашган Гематология ва қон қуйиш илмий-текшириш институтидаги кўмакка муҳтож инсонлар ҳолидан хабар олди. Оқ қон билан оғриган беморларнинг шифокори ва яқин қариндошлари билан боғландик.\nҚашқадарё вилояти, Чироқчи туманидан келган бемор – Мансурбек Садибековнинг ота-онаси билан суҳбатлашдик. Онаизори Эътибор опа бошларидан ўтган воқеаларни айтиб берди. 2018 йилнинг бошида Мансурбекда қаттиқ оёқ оғриши бошланган. Бундан ташвишга тушган она фарзандини тумандаги шифохонага олиб борган. Бу вақт ичида боланинг аҳволи янада оғирлашган. Ички тана аъзоларидан жигар ва ўт пуфаги шишиб кетган. Бемор вилоят шифохонасига олиб бориб текширилган. Улар Мансурбек оқ қон касалига чалинганини, уни Самарқанд вилояти ёки Тошкент шаҳрида малакали шифокорлар қўлида даволатиш зарурлигини айтишган. Шундан сўнг Тошкент шаҳрига йўлланма олган муштипар она пойтахтга шошган.\nМана, бир неча ойдан бери оила ўғлини даволатиб келмоқда. Дорилар жуда қиммат. Тўплаб қўйганларини сарф қилиб бўлишган. Ҳозирги кунга келиб оила маблағга зор бўлиб қолган.\nКейинги бемор Самарқанд вилояти, Иштихон туманидан келган Жонибек Ўктамов. Шу вақтгача оила катта мусибатни бошидан ўтказган. Бу ҳақда беморнинг онаси Лутфия Раббимова дардга тўлиб айтиб берди:\n«Турмуш ўртоғим билан оиламизни боқиш ва яшаш учун уй-жой қуриш мақсадида Россияга ишлагани кетгандик. «Қора иш» бўлса ҳам яхшигина маош тўлайдиган ишга жойлашдик. Ҳаммаси яхши кетаётган эди. Бироқ шу йилнинг 27 январь куни Аллоҳ Таоло бизнинг оиламизга синов берди. Фарзандим Жонибек оғир касалликка дучор бўлди. Бу кун менинг хотирамда энг оғир кун сифатида қолди. Душманимга ҳам раво кўрмайман.\nЖонибекка оқ қон касаллиги ташхиси қўйилгач бор маблағимизни тикиб даволатишни бошладик. Дорилари жуда қиммат, даволатмасак боламиздан ажрашимиз мумкин эди. Маблағимиз тугагач, қурилиши тугалланмаган уйимизни ҳам сотишга мажбур бўлдик. Муҳими боламиз тузалса бўлди. Бир неча оғир даволаш курсларидан кейин бор пулимиз ҳам тугаб битди. Энди умидимиз Аллоҳдан.\nАзиз юртдошлар! Бизга ёрдам беринг. Аллоҳ мушкулингизни осон қилсин. Қўлларингизни дуога очиб фарзандимга шифо тиланг. Мен боламни жуда ҳам яхши кўраман. Унинг яшаб кетишини истайман. Илтимос, биздан кўмагингизни дариғ тутманг». – деб бўлиб ўтган воқеаларни тушунтирди Лутфия опа.\nНавбатдаги бемор Тошкент вилояти, Янгийўл туманидан келган Фарҳод Комилжоновдир. Онаси Ҳамрохон Ғофурова вазиятни батафсил тушунтиришга ҳаракат қилди. Бемор Фарҳоджон бундан бир неча йил аввал мазкур касаллик билан оғриган. Касаллиги туфайли мактабдан ҳам қолиб кетган. Оила иложини қилиб бир неча босқичда боласини даволатган. Фарҳоджон тузалиб кетган. Бироқ суйганига синовлар бергувчи Аллоҳ орадан беш йил ўтиб яна шу касалликни берган. Ҳозирда оила жуда қийин аҳволда.\nФарҳоджон спорт билан шуғулланмоқчи. Вақт ўтгач эса ҳарбий касбни танламоқчи. Муштипар она боласини барча соғлом болалардек ўйнаб-кулиб юришини истайди. Уйда таълим олаётган фарзандини тенгқурлари қатори мактабларда таҳсил олишини хоҳлайди.\nЯхши инсонлар, беморларга қўлимиздан келган ёрдамимизни аямайлик. Уларнинг юраклари орзуларга тўла, ҳаётдан умидлари катта. Қалблари яхшиликка лиммо-лим. Айни вақтда, улар сахий инсонлар ёрдамига муштоқ. Уларга моддий ёрдам кўрсатайлик. Қўлдан келганча эҳсон қилайлик, дуо қилиб уларнинг умри узоқ бўлишини сўрайлик. Бир-биримизга қилган яхшиликларимиз охиратда соябон бўлади. Зеро, Аллоҳ қилинган яхши амалларнинг ажрини берувчи меҳрибон ва раҳмдил зотдир.\n1) Мансурбек Садиков (бемор)\nЭътибор Рустамова (онаси)\nТел: +99890 7212407\n8600 0417 0676 1161 (Агробанк)\n2) Жонибек Ўктамов (бемор)\nЛутфия Раббимова (онаси)\nТел: +99890 9734981\n8600 0417 8195 1943 (Агробанк)\n3) Фарходжон Комилжонов (бемор)\nХамрохон Ғофурова (онаси)\nТел: +99897 4476450\n8600 0417 7624 8552 (Агробанк)\nПред. Водий вилоятларини электр энергияси билан таъминловчи Тўрақўрғон ИЭС қачон ишга тушади?\nСледующая Наҳотки?! 1 декабрдан Ўзбекистонда интернет тезлиги 10 баробарга ошиши ваъда қилинди


Қўшма Штатлар Марказий Осиё давлатларини Яқин Шарқдан сабоқ чиқаришга ундади - BBC News O'zbek\nImage caption Роберт Блейк Яқин Шарқдаги ғалаёнлар Марказий Осиё давлатларига сабоқ бўлиши кераклигини айтди\nАмерика Қўшма Штатлари Марказий Осиё давлатларини Яқин Шарқда кечаётган ҳодисалардан сабоқ чиқариб, ислоҳотларни тезлаштиришга ундаган.\nАҚШ Давлат котибининг Жанубий ва Марказий Осиё давлатлари бўйича ўринбосари Роберт Блейк минтақадаги ҳукуматлар демократиядан чўчишаётганини айтди.\nЖаноб Блейкка кўра, Марказий Осиёдаги тузумлар ёшларнинг иродаларига жавобан иш тутишлари ва коррупцияга барҳам беришлари лозим.\nАмерика расмийсининг айтишича, ушбу ҳукуматлар Афғонистондаги беқарорликлар туфайли ўз мамлакатларида қаттиқ назорат ўрнатишган.\nТунис, Миср, Ливия, Яман, Жазоир, Баҳрайн, Иордания... Мана энди Саудия Арабистони ва Озарбайжонга навбат етди. Афтидан, авторитар тузумларга қарши халқ ғалаёнлари янги мамлакатларга ёйилмоқда. Сиёсатдонлар ва таҳлилчилар бу ерда бир нечта сабабни кўришмоқда.\nАввало, авж олган порахўрлик, тузумларнинг ёпиқлиги, сўз эркинлиги ва бирламчи инсон ҳуқуқлари чекланиши ҳамда ишсизлик юқорилиги...\nБунинг устига, янгича технологиялар билан ишловчи ахборот воситалари кучаймоқда. Тобора кўпроқ одамлар интернетни ўқишади, ижтимоий мулоқот тармоқларидан фойдаланишади. Сўнгги огоҳлантириш эса, АҚШнинг юқори мартабали дипломати тилидан янграмоқда. Роберт Блейк Конгресс тингловида гапираркан, Яқин Шарқдаги ғалаёнлар Марказий Осиё давлатларига сабоқ бўлиши кераклигини айтди. Унга кўра, Марказий Осий тезда демократик ислоҳотларни амалга ошириши зарур.\nХалқ ғалаёнлари ортидан узоқ йиллик президентларни кетказган Миср ва Тунис мисолида гапираркан: "Бу мамлакатларда ҳокимиятга келганлар энди ёш авлод талабларига жавоб бериши ҳамда порахўрлик каби иллатларга барҳам бериш йўлида ишлаши керак", деди.\nУнга кўра АҚШ бу йўлда саъй-ҳаракатларга қўл урган.\nЖаноб Блейк фақат Қирғизистон яқинда эркин ва адолатил сайлов ўтказди, аммо бошқа Марказий Осиё давлатлари ҳамон демократияга шубҳа билан қарашмоқда, деб урғулаган.\nМинтақа давлатлари қўшни Афғонистондаги нотинч вазият туфайли ҳам қаттиқ назорат ўрнатишга интилмоқдалар. Бу давлатлар худди Қирғизистон каби миллий низоларга ботишдан қўрқишади.\nТаҳлилчиларга кўра, Яқин Шарқдаги воқеалар ортидан, энди Америка Марказий Осиё билан мулоқотларини кучайтирмоқда. Чунки, Марказий Осиёдаги айрим мамлакатларда аҳоли норозилиги кун сайин кучаймоқда. Марказий Осиёда ҳам порахўрлик авж олган, узоқ йиллик раҳбарлар қаттиқ назорат қилишади. Ёшлар орасида эса, ишсизлик даражаси юқори.\nМарказий Осиёдаги аксар ҳукуматлардан халқ норозилиги қанчалик кучли бўлмасин, бу минтақада исёнларнинг ёйилиб кетишини жиловлаб турган воқеликлар ҳам бор.\nМасалан, хавфсизлик кучлари ва полиция назорати жуда кучли, интернет ва ижтимоий мулоқот тармоқларига тўсиқлар қўйилган. Хуллас, Марказий Осиёдаги биронта ҳам давлатда Миср ёки Тунисдаги каби инқилобларга саҳна бўлиши эҳтимоли жуда паст.\nАммо кичик-кичик ва қуйи даражадаги беқарорлик ҳам нафақат Марказий Осиё раҳбарларини, балки уларнинг асосий ҳамкори бўлмиш АҚШни барибир чўчитмоқда.


Путин президент бўлмаганда нима билан машғул бўлиши ҳақида сўзлаб берди » Ўзбекистон янгиликлари – Zamin.uz\nПутин президент бўлмаганда нима билан машғул бўлиши ҳақида сўзлаб берди\n03 март 2018, 12:50\nРоссия президенти Владимир Путин президент бўлмаганда, ижод билан шуғулланган бўлишини айтди. У Умумроссия халқ фронти медиафоруми бошловчилари унга тайёрлаб қўйган блиц-сўров вақтидаги саволга шундай жавоб берди.\nПутин бошқа бир журналистнинг саволига жавоб берар экан, ўзининг келажакдаги тақдири ҳақида билишни истамаслигини айтган.\nПутин, шунингдек, ўз ҳаёти ҳақида бироз сўзлаб берган: унинг айтишича, у ҳар куни эрталаб бадантарбия қилади, Янги йил кечасида эса мамлакатнинг аксарият аҳолиси каби ўзининг Янги йил табригини томоша қилади. “Мен ҳам президент чиқишини кўраман ва уни кутаман, сўзим рост”, деб айтган Путин.\nПутин ғамгин вақтда нима қилиши ҳақидаги саволга “Ишлайман” деб жавоб берган. У, шунингдек, катта ҳажмдаги ахборот ва рақамли маълумотларни эсда сақлай олиш сири билан бўлишган. “Агар ҳар куни бу билан шуғуллансанг, бу қийинчилик туғдирмайди”, деб айтган Россия президенти.\nБундан ташқари, Путиндан қандай тарихий воқеани ўзгартирган бўлиши ҳақида сўрашган. “Собиқ иттифоқ парчаланишини”, деб жавоб қилган Путин. У шу билан бирга бошқа замонда яшашни истамаган бўлишини, чунки унинг аждодлари крепостной деҳқонлар бўлганини айтган.\nЯнгиликлар » Жамият » Путин президент бўлмаганда нима билан машғул бўлиши ҳақида сўзлаб берди\n22:40 Путин ҳаётидаги энг қадрли нарсалар ҳақида айтди\n10:44 Путин набиралари борлигини маълум қилди\n13:05 Путин: “Хорижлик жосуслар Россияда тиним билмаяпти”


4 ойлик мушукча эгасини заҳарли илон ҳужумидан қутқариб қолди | Мулоҳаза қила оладиганлар учун.\n4 ойлик мушукча эгасини заҳарли илон ҳужумидан қутқариб қолди\nНоябрь 21, 2016 от mulohaza в Қизиқарли // 0 Комментариев\nАвстралиянинг Перт шаҳрида 4 ойлик мушукча эгасини заҳарли илон ҳужумидан қутқариб қолди. Бу воқеа ҳақида WАтодай нашри хабар берган. Мушук соҳиби Иван Макнамаранинг айтишича у мушугининг бурчакдан кўз узмаётганлигидан ҳайрон бўлган ва бурчакка қараб ботинка ичидаги заҳарли илонга кўзи тушган.\nЧақирилмаган меҳмон дарров шкаф тагига қараб ўрмалаб қолган. Бироқ Макнамара уни бошқа ботинкаси билан босиб турган ҳолда ёрдамга қаллиғини чақирган. Улар биргаликда илонни пластик идишга қамашган ва ташқарига қўйиб юборишган.\nАвстралияда бундай йўлбарс терили илонлар кўп учрайди. Улар чаққанда одам кўпинча ҳалок бўлади. Ушбу илонларнинг узунлиги 2 метргача етади.\nЎтган йили 8 ноябрьда бундай илонлардан бирининг тишлашидан АҚШлик фуқаро нақ ўлишига оз қолган. У илонни ўлдириб узилган бошни ушлаб ташқарига олиб чиқаётганида чалажон илон боши унинг қўлини тишлаб олган. Бироқ унинг омади келиб тирик қолган.\nМақола 534 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Винатурин препаратини қўллаш бўйича йўриқнома | Новости Фармацевтических и Медицинских компаний на портале Apteka.uz (Узбекистан)\nВинатурин препаратини қўллаш бўйича йўриқнома\nТаркиби ва чиқарилиш шакли\nТабиий ҳом ашиёдан тайёрланган настойка 100 мл. Ҳимояловчи пломбали полиэтилен флаконда. (1) Ҳимояловчи голографик ёрлиқли картон ўрам (2) Дозатор-қошиқ (3) қўллаш бўйича йўриқнома.\nДоривор календула (Calendula L.), Наъматак (Rosa Canina), Қизил мия (Glycyrrhiza L.), Катта қончўп (Chelidonium majus), Дўлана (Crataеtgus L.), Қалампир мунчоқ (Syzygium aromaticum), Қизил радиола (Rhodiola rosea L.), Дистилланган сув, Шакар кукини, Этил спирти.\n- Иммунитетни мустахкамловчи таъсир кўрсатади;\n- Иммунитетнинг вирусларга қаришилигини фаоллаштиради;\n- Шикастланган тўқималардаги вируслар концентрациясини камайтиради;\n- Гуморал ва ҳужайрали иммунитетни кучайтиради;\n- Тери қопламларини тез тикланишига ёрдам беради.\n- ЎРВИ ларни олдини олиш ва даволаш;\n- Герпес вируслари сабаб бўлган инфекцияларни даволаш (комплекс терапия таркибида);\n- Иммунитетни пасайтирувчи сурункали юқимли касалликларни узоқ вақт антибиотиклар билан даволашда қўшимча даво воситаси сифатида;\n- Коллагенозлар (ревматизм, ревматоидли артрит, тизимли склеродермия);\n- Тери қопламларини шикастланишларида.\nЯкка тарзда белгиланади.\nИстеъмол қилишдан аввал чайқатилсин.\n6 ёшгача 1,25-2,5 мл 3 маҳал овқат истеъмол қилишдан 5-10 дақиқа олдин.\n6-12 ёшгача 2,5-5 мл 3 маҳал овқат истеъмол қилишдан 5-10 дақиқа олдин.\nДаволаш курсини давомийлиги 30 кун.\nЗарурат туғилганда даволаш курси қайтарилиши мумкин.(1 ҳафтадан сўнг.)\nАйрим ҳолларда аллергик реакциялар кузатилиши мумкин (препарат таркибий қисмларига бўлган юқори сезувчанлик ҳолатларида).\nПрепаратни бир ёки бир нечта таркибий қисмларига юқори сезувчанлик.\nДозанинг меъёридан ортиқ қабул қилиниши\nПрепаратни меъёридан ортиқ қабул қилиниши ҳолатлари ҳақида хабар қилинмаган.\nБошқа препаратлар билан ўзора таъсири\nБошқа дори воситалари билан қўлланилганда ножўя таъсири кузатилмаган.\nСақлаш шароити ва яроқлилик муддатлари\nПрепарат болалар қўли етмайдиган, ёруғликдан ҳимояланган жойда +25ºС гача ҳароратда сақланиши керак.\nСақланиш муддати-24 ой.\nМанзил:Тошкент вил., Зангиота тум., Гулистон ҚФЙ, ГСКБ кўчаси, 15 уй


18937 Ўқиш режими + -\nБошқа ўғиллари Қосим билан Абдуллоҳ ҳали Маккада эканликларида вафот этишган, қизларининг учтаси эса шу ерда вафот этишган, ҳазрат Фотимагина қолган эди. Иброҳим бу бўшлиқни тўлдирар, кўзларни қувонтириб ўсар эди. Юраклари сиқилса ёки хафа бўлса, Пайғамбар отаси дарҳол унинг ёнига борар, уни севиб қучиб, тасалли топарди. Аммо болакай бирдан хасталаниб қолди. Аҳволи тез ёмонлаша бошлади. Онаси ҳазрат Мария қўлидан келганини қилар, кечаю кундуз тинмай парваришлар эди. Ўғлини кўргани кирган Пайғамбар алайҳиссалом унинг кўзларида илгарги нур, ҳаракатларида илгариги завқ йўқлигидан қанчалар сиқилсалар ҳам, ҳазрат Марияни бўлажак ҳодисага аста-секин ҳозирлай бошладилар. Бир куни… Иброҳим ўта оғирлашиб қолганлиги хабари берилган Пайғамбар алайҳиссалом кўзлари ёшга тўлганча дедилар: – Аллоҳ тақдирига қарши қўлимиздан нима ҳам келарди, эй Иброҳим! Ғам қаддини букиб қўйган ҳазрат Марияни юпатардилар – Иброҳим малакларга қўшилиб парвоз қиларди. Саҳобалар кўз ёшлари, ичдан келаётган нолаларини куч билан тўхтатиб туришарди. Пайғамбар алайҳиссаломнинг кўзларида ёш кўрган саҳобалар сўрашди: – Эй Аллоҳнинг Расули! Сиз ҳам йиғлаяпсизми? Ахир бундай йиғлашни ўзингиз ман этмаганмидингиз? – Эй Абдураҳмон! Мен гуноҳ ва аҳмоқликнинг ифодаси бўлган йиғи ва қичқириқларни ман этганман. Сохта бақириқ, юз-кўз тимдалаб йиғлашни таъқиқлаганман… Менинг йиғим эса шафқат белгиси. Ачиниш, марҳамат ифодаси. Марҳамат кўрсатмаганга марҳамат кўрсатилмайди! – Аллоҳ ва Расули яхшироқ билади. – Кўз ёш тўкади, қалб таъсирланади. (Аммо нима бўлса ҳам) биз улуғ Роббимиз рози бўладиган сўздан бошқасини гапирмаймиз. Валлоҳи, эй Иброҳим, сендан айрилиш бизни жуда маҳзун этди. Бироздан сўнг қаршиларидаги тоққа маюс боқиб, яна дедилар: – Эй тоғ! Агар менинг ғамим сенда ҳам бўлганида, бошимдан ўтказганларни сен ҳам кечирганингда дош беролмай йиқилардинг! Аммо биз Аллоҳнинг амрига бўйсунамиз: «Инна лиллаҳи ва инна илайҳи рожиъун» – «Муҳаққақки, биз Аллоҳдан келдик ва яна Унга қайтажакмиз!» Гўдакни ювиб кафанлаб, Бақиъ қабристонига қўйдилар. Жаноза намозини Пайғамбар алайҳиссаломнинг ўзлари ўқидилар. Қабрга тушириб устига тупроқ тортарканлар, муборак кўзларидан тўкилаётган ёшлар тупроққа қоришиб борарди…\nПайғамбар алайҳиссалом шу вақтгача уч ўғил ва уч қизини йўқотгандилар. Энди севимли фарзандларидан фақат ҳазрат Фотима қолди… Жангларда эса ҳазрат Ҳамза каби яқинлари, биродарларидан айрилдилар. Ҳар бир айрилиқ ханжар каби тилкалаган юрак Иброҳимнинг вафотига дош беролмайдигандай эди. Аммо одамлар орасида янглиш миш-мишлар тарқаганда бутун алам-изтиробларини ичига ютиб, асл моҳиятни очиб бергандилар. Ўлганлар ўлар, аммо ҳаёт давом этаверарди…\nСўнг… онаси билан сўзлаша бошлади. Опалари вафот этгани, энди ёлғизлиги, Исломнинг ёйилгани… Лабини тишлаб олганди… Аммо кўзёшларларини тўхтата олмасди…\nКоинот сарвари баъзан ярим кечаси, баъзан эса қоқ пешинда, ноодатий вақтларда зиёратларга борадиган бўлдилар. Бақиъ қабристони, Уҳуд шаҳидлиги каби… Ҳамиша зиёратда бўлардилар ва саҳобаларга ҳам шуни буюрардилар. Аммо энди бу зиёратлар тезлашган, кўпайган эди. Бунинг боисини кўпчилик англади, баъзилар эса қизиқсинди.\nЭшик олдида бир дам тўхтаб, тин олди… Бор журъатини тўплаб ичкарига кирди. – Отажонимнинг бошлари оғримай қолдими? – Афсуски, Пайғамбар қизи, сизга хушхабар айта олмайман. Киринг. Ҳазрат Фотима отасининг аҳволини кўриб, ўзини у Зотга отди: – Ота, отажон! – Бобожоним… – Ё Расулуллоҳ! Ҳазрат Али ҳам ўзини тута олмади. Жангда арслон бўлиб кетадиган бу мард йиқилаёзганди. Оиласи олдида ўзини куч билан ушлади. Ҳазрат Фотима Пайғамбар отасини қучоқлаб олган, олов бўлиб ётганига чидаёлмай ҳўнг-ҳўнг йиғларди. – Отажон, баданингиз ёняпти! – Сабр қил, қизим. Сабр гўзалдир. Қизи, куёви ва невараларига кулиб қарашга уринар, аммо уддалай олмасдилар. Охирги дамларини яшаётганлари ҳаммага аён эди. Невараларини муборак бағирларига босдилар, севиб эркаладилар… Ҳазрат Оиша бир четда бу манзарани эзилиб кузатар, фарёдини базўр тўхтатиб турарди. Бу ҳол яна бир неча бор такрорланди.\nБир куни… Ётган жойларида шундай марҳамат қилдилар: – Эй одамлар! Сиз менга қарши ҳеч қандай далил топа олмайсизлар! Зеро, мен фақат Аллоҳнинг китоби Қуръони карим ҳалол қилгани ҳалол, ҳаром қилганини ҳаром қилдим. Эй қизим Фотима! Эй аммам София!\nУмматининг тўғри йўлдан тойиши, исён ўрасига йиқилишидан асрамоқчи бўлардилар. Бир кун Пайғамбар соллаллоҳу алайҳи васаллам ҳазрат Фотимани чақирдилар. Дарҳол етиб келган Фотима отасининг бошини силаркан, қўллари куяёзди. – Оҳ, отажоним, оҳ, Пайғамбар отам! Пайғамбар соллаллоҳу алайҳи васаллам севимли қизи қулоғига бир нималар деб пичирладилар. Ҳазрат Фотима жон аччиғида «Оҳ, отажоним!» дея инграндики, ҳазрат Оиша ҳам юпата олмади. Пайғамбар соллаллоҳу алайҳи васаллам қўллари билан имлаб, яна қизларининг қулоғига пичирладилар. Ҳазрат Фотима бу сафар қувонч билан «Отажоним», деди. Мудҳиш қайғу ва қувончнинг кетма-кетлигидан ҳайратга тушган ҳазрат Оиша сўради: – Қайғу ортидан қувонишингизнинг боиси не, Пайғамбар қизи? – Ҳозир айтолмайман,онажон, хафа бўлманг, кейинроқ. – Майли, Пайғамбар қизи. Ва кейин англади…\n08:25 / 04.02.2017 3196\nДўкондан иккита катта янги балиқ сотиб олдингиз. Балиқдан турли хил таомлар тайёрлаш мумкин. Бироқ бунинг учун балиқ ҳақида бир қанча маълумотларга эга бўлиш давоми...\n09:11 / 13.12.2016 2419\n23:30 / 28.02.2017 4096\n13:04 / 21.05.2018 4355


14 ноябр куни Ўзбекистонда қандай об-ҳаво кутилмоқда? - Zamin.uz\n13:43 / 13.11.2020\nГидрометеорология хизмати маркази эртага, 14 ноябр куни қандай об-ҳаво кутилаётганини маълум қилди.\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 м/с тезликда. Ҳарорат кечаси 0-2 даража, кундузи 7-9 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда бироз ёғингарчилик (ёмғир, қор) бўлиши мумкин. Баъзи жойларга туман тушиши мумкин. Шамол шарқдан 7-12 м/с тезликда, баъзи жойларда 15-20 м/с гача кучайиши мумкин. Ҳарорат кечаси 2 даража совуқ - 3 даража илиқ, кундузи 3-8 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда, баъзи жойларда 15-20 м/с гача кучайиши мумкин. Ҳарорат кечаси 3 даража совуқ - 2 даража илиқ, кундузи 6-11 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда. Ҳарорат кечаси 0-5 даража илиқ, баъзи жойларда 1-3 даража совуқ, кундузи 6-11 даража илиқ бўлади.\nҚашқадарё вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда. Ҳарорат кечаси 0-5 даража илиқ, баъзи жойларда 1-3 даража совуқ, кундузи 8-13 даража илиқ бўлади.\nСурхондарё вилоятида ҳаво ўзгариб туради, баъзи жойларда ёмғир ёғиши мумкин. Баъзи жойларга туман тушиши мумкин. Шамол шарқдан 7-12 м/с тезликда. Ҳарорат кечаси 0-5 даража, кундузи 8-13 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шамол шарқдан 7-12 м/с тезликда. Ҳарорат кечаси 3-8 даража, кундузи 5-10 даража илиқ бўлади.\nРеспубликанинг тоғли ҳудудларида . Ҳаво ўзгариб туради, вақти-вақти билан қор ёғади. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси ва кундузи 3 даража совуқ - 2 даража илиқ бўлади. “Замин” янгиликларини “Youtube”да кузатиб боринг\n18-02-2020, 13:08, Ўзбекистон\n13-02-2020, 14:33, Ўзбекистон\n22-01-2020, 16:18, Ўзбекистон\n23-12-2019, 17:50, Ўзбекистон


5232500 – Логистика – TDIU\nТаълим йўналиши номи, шифри: 5232500 – Логистика\n1-3 курс талабалари учун ўқув йилининг 43-52 ҳафталари ёзги таътил учун ажратилган.\n4-курс талабалари учун ўқув йилининг 32-35 ҳафталарида битирув малакавий амалиёт ўташи, 36-38 ҳафталар эса якуний назоратларни топшириш учун ажратилган. 4-курс талабалари учун ўқув йили 39-42 ҳафталарда битирув малакавий ишини ҳимоя қилиш билан якунланади.\nТаълим йўналиши объекти: Мазкур дастурда етказиб бериш занжирларини стратегик режалаштириш, моделлаштириш ва таҳлили; етказиб бериш занжирларида логистик бизнес жараёнларни бошқариш ва оптималлаштириш; компанияларнинг рақобатбардошлигини ошириш билан боғлиқ муаммоларини фаол ечишда логистик инфратузилмани шакллантириш ва ривожлантириш; «инсорсинг/аутсорсинг» муаммоларини хал этиш ва логистик провайдерларни танлаб олиш; тактик ва оператив даражада “харажат/логистик сервис” мувозанатига эришиш; контроллинг тизимини ишлаб чиқиш ва логистика KPI тўпламини такомиллаштириш; етказиб бериш занжирида захиралар ва рискларни бошқаришрақобатбардош логистик стратегияни шакллантириш ҳисобига етказиб бериш занжирини бошқариш; логистика ва етказиб бериш занжирини самарали қўллаб-қувватлаш маълумот тизимини шакллантириш ва фойдаланиш вазифаларини хал қилади.\nДастур битирувчиларда қуйидаги компетенцияларни шакллантиришга қаратилган:\nТез ўзгариб турувчи рақобат бизнес муҳитида, интеграциялашган логистикани ва етказиб бериш занжирини бошқаришнинг илғор концепциялари ва технологияларини билиши;\nТурли тармоқлар, саноат ва савдо компаниялари, логистик провайдерлар замонавий логистик инфратузилмаларини стратегик бошқариш ва лойиҳалаштириш бўйича инновацион бошқарув қарорлар қабул қилиш кўникмасига эга бўлиш;\nМикро ва макроиқтисодий даражада логистик инфратузилмаларни ривожланиши ҳолати ва тенденцияси аудити ва экспертизаси юзасидан аналитик тадқиқотлар тамойиллари ва усуллари бўйича лаёқатга эга бўлиш;\nЖаҳон ва Ўзбекистонда логистик инфратузилма ва логистик сервис бозорини таҳлил қмилиш ва мониторинги бўйича усул ва услубиёти бўйича малакага эга бўлиш;\nТовар бозорлари, шахар агломерацияларини, индустриал ва технопарклар, ишлаб чиқариш ва логистик кластерлар фаолиятини интеграциялашган логистик фаолиятини бошқариш ва лойиҳалаштиришнинг услубиёти ва амалий усулларини билиш;\nСаноатда, савдода, транспорт мажмуаларида, минтақаларда ва катта шаҳарларда логистик марказларни ташкил қилишнинг жаҳон услубиёти ва амалий усулларини билиш;\nЛогистикани стратегик бошқариш кўникмасига, етказиб бериш занжирида логистик координация механизмлари асосида стратегияларни самарадорлигини баҳолаш малакасига эга бўлиш.\nТурли мулкчилик шаклидаги ишлаб чиқариш ва хизмат кўрсатиш корхоналарида; савдо ва транспорт корхоналарида; савдо-молия, кредит ва суғурта муассасаларида; давлат ва маҳаллий ҳокимият органларида; академик ва тармоқ илмий тадқиқот ташкилотларида; мактабгача, умумтаълим, ўрта махсус ва олий таълим муассасаларида.\n«Бизнес бошқаруви ва логистика» кафедраси мудир О.Сабиров\nINTLOG6 Логистикага кириш (6 ECTS)\nCREWB6 Омадли бизнес яратиш (6 ECTS)\nINNINF6 Инновацион инфратузилма (6 ECTS)\nMARINF6 Бозор инфратузилмаси (6 ECTS)\nINTLSCM6 Логистика ва таъминот занжири менежментига кириш (6 ECTS)\nBUSETH6 Бизнес этикаси (6 ECTS)\nRETSL6 Савдо ва хизмат кўрсатиш логистикаси (6 ECTS)\nTRAECO6 Транспорт иқтисодиёти (6 ECTS)\nPROMGS6 Харидларни бошқариш ва глобал манбалар (6 ECTS)\nCOOFIN6 Корпоратив молия (6 ECTS)\nINTEG6 Интеграция ва иқтиодий глобаллашув (6 ECTS)\nTRAFL6 Транспорт ва юк ташиш логистикаси (6 ECTS)\nWARDC6 Омбор ва етказиб бериш каналлари (6 ECTS)\nBANFM6 Банклар ва молиявий бозорлар (6 ECTS)\nLOGSCMBD6 Логистика ва таъминот занжири менежменти учун бизнес дизайни лоиҳаси (6 ECTS)\nDIFMAR6 Рақамли маркетинг (6 ECTS)\nPRISTR6 Маркетингда нарх сиёсати (6 ECTS)\nAGROLO6 Агро логистика (6 ECTS)\nINTTCL6 Халқаро савдо ва божхона қонунчилиги (6 ECTS)\nNATRES6 Миллий ва минтақавий иқтисодий хавфсизликлар (6 ECTS)\nINVANA6 Инвестиция таҳлили (6 ECTS)\nBUSISC6 Бизнес ИТ ва таъминот занжири (6 ECTS)\nINCOTE6 Халқаро савдо атамалари (6 ECTS)


23:41 / 18.10.2016\nЎйиннинг биринчи қисми Ўзбекистон вакилларининг тўла устунлигида ўтди ва бу ҳисобда ҳам акс этди. Аввалига биринчи бўлимнинг 28-дақиқасида Бобур Абдухолиқов жамоамизнинг жуда чиройли комбинациясини гол билан якунлаб, ҳисобни очди. 40-дақиқага келиб, Достон Ибрагимов рақиб дарвозасини иккинчи бор ишғол қилди.\nИккинчи бўлимнинг илк дақиқаларида яна Ибрагимов ўнг қанотда уюштирилган ҳужумни гол билан якунланди – 0:3.\nАммо ўйиннинг 55-дақиқасида Ўзбекистон терма жамоаси вакили Ислом Қобилов қизил карточка олди ва ўзбекистонликлар бир киши кам бўлиб қолди. Кўп ўтмай, 63-дақиқада Ўзбекистон дарвозасига пенальти белгиланиб, ҳисоб қисқарди. Австралияликлар ўйинга қўшиб берилган дақиқаларда яна бир марта пенальти тепиш ҳуқуқига эга бўлди ва ҳисоб яна ўзгарди - 2:3.\nҒалабани сақлаб қолган Ўзбекистон сўнгги тур натижаларидан қатъи назар, гуруҳда биринчи ўринни эгаллаб, кейинги босқичга чиқиб бўлди.\n1-турда Ўзбекистонни мағлуб этиб туриб, якунда 2 та гол ўтказиб юборган Тожикистон термаси, 2-турда Хитойни мағлуб этди — 2:0. Учрашувнинг 3-дақиқасида тожикистонлик футболчилар ҳисобни пенальтидан очган бўлса, 65-дақиқада Хитой дарвозаси иккинчи бор ишғол қилинди.\nЭндиликда Ўзбекистон 6 очко билан биринчи ўринда ва гуруҳ босқичи масаласи ҳал этилган. Тожикистон ва Австралия ҳисобида 3тадан очко бор. Кейинги турда айнан шу жамоалар ўзаро ўйнайди ва бу ўйиндаги дуранг ҳам тожикистонликлар жамоасини кейинги босқичга олиб ўтади.\nАвстралия - Ўзбекистон — 2:3 (0:2, 2:1)\nГоллар: 0:1 – 28 Абдухолиқов, 0:2 – 40 Ибрагимов, 0:3 – 46 Ибрагимов, 1:3 – 63 пенальти Йулей, 2:3 - 90+3 пенальти Блэквуд.\nАвстралия: Том Гловер, Виллиам Мутх, Томас Денг, Жексон Бандира, Лиам Роуз, Марио Шебоу, Жорж Блэквуд, Йозеф Чемпнесс, Стив Кузмановски, Жорж Кристос, Лиам Юлий\nЎзбекистон: Умиджон Ҳамроев, Ҳожиакбар Алижонов, Исломжон Қобулов, Хушнудбек Авилов, Ойбек Рустамов, Азизжон Ғаниев, Шароф Муҳитдинов, Жамшид Юсупов, Достон Ибрагимов, Жасурбек Яхшибоев, Бобур Абдухолиқов.\nТожикистон – Хитой – 2:0 (1:0)\nГоллар: Эхсоний (3), Хамроқулов (65)


Европа лигаси. Бугун "Актобе" ва "Иртиш" ўйнайди / CHAMPIONAT.asia\nЕвропа лигаси. Бугун "Актобе" ва "Иртиш" ўйнайди\n25 июл 2013 09:48\nБугун Европа лигаси 2-саралаш босқичи доирасидаги жавоб ўйинлари бўлиб ўтади.\nҚозоғистоннинг "Актобе" клуби ўз уйида Норвегиянинг "Хедд" клубини қабул қилади. Норвегияда бўлиб ўтган дастлабки ўйинда майдон эгалари 1:0 ҳисобида ғалаба қозонишганди. Бугунги баҳс Тошкент вақти билан соат 21:00да бошланади. Ўйинда Кападзе, Гейнрих ва Бикмаев жамоасига омад тилаймиз.\n"Иртиш" эса жавоб баҳсини сафарда ўтказади. Бир ҳафта олдин бўлиб ўтган ўйинда "Иртиш" Босния ва Герцеговинанинг "Широки Бриег" клубини 3:2 ҳисобида мағлуб этганди. Бугунги ўйин Тошкент вақти билан соат 23:30га белгиланган. Улуғбек Бақоев ва Камолиддин Мурзоев жамоасига омад тилаймиз.


Жорий йилнинг май ойида оғзаки келишув асосида 6 нафар Ўзбекистон фуқаролари Россия Федерацияси Самара вилоятидаги иссиқхонада вақтинча меҳнат фаолиятини амалга ошириш учун келган.\nИш берувчи юртдошларимизнинг паспортларини олиб, патент расмийлаштирган, лекин ҳужжатларини қайтариб бермаган. Шунингдек, олдиндан келишилган ҳар ой учун 40 минг рубль иш ҳақларининг 3 ойлиги берилмаган.\nМеҳнат мигрантлари Ташқи меҳнат миграцияси агентлигининг Самара вилоятидаги ваколатхонасига видеомурожаат орқали паспортларини олиб бериб, мажбурий меҳнатдан озод қилинишини сўраган.\nВаколатхона ходимлари Самара вилояти Кинель шаҳри ички ишлар бошқармасига фуқароларимизни мажбурий меҳнатдан озод қилишда ёрдам сўраб, ариза ёзган. Муаммо ўрганилди ва қисқа муддатда ички ишлар ходимлари билан биргаликда юртдошларимизнинг иш жойларига бориб, муаммолари ҳал этилди.\nКиритилди: 09:52 05.08.2021. Ўқилди: 1169 марта. Фикрлар сони: 0 та.


Мактабгача таълим тизимида коррупцияга қарши курашда қўйилган энг муҳим қадам айтилди - Zamin.uz\n22:45 / 11.09.2020\nМактабгача таълим тизимида коррупцияга қарши курашда қўйилган энг муҳим қадам айтилди\nМактабгача таълим вазири Агриппина Шин боғчаларнинг пандемия шароитида қандай тартибда ишлаши мавзусида ўтказилган матбуот анжуманида тизимдаги коррупцияга қарши кураш масаласига тўхталди.\n«Мактабгача таълим тизимини ислоҳ қилишда педагог кадрлар ва таълим сифатини ошириш билан бир қаторда коррупцияга қарши ҳам аёвсиз курашиб келинмоқда. Коррупция мактабгача таълимда шунчалик тизимли тус олганки, уни металл зангига ўхшатиш мумкин. Қачонки занг металлни емира бошласа, иш жараёни тўхтамаслиги учун металнинг ўша қисмини бутунлай бошқасига алмаштириш керак бўлади», – деди Агриппина Шин.\nУнинг қайд этишича, вазирлик бу борада тегишли чоралар кўрмоқда. Коррупцион ҳолатларни аниқлаш учун ички аудит хизмати ташкил этилган. Вазирлик ташкил қилинган 2017 йилдан то ҳозирга қадар прокуратура органлари билан ҳамкорликда 904дан ортиқ иш очилган, айрим ҳолатларда жиноий ишлар қўзғатилган.\nАйни пайтда вазирлик Бош прокуратура ва Ҳисоб палатаси билан мактабгача таълим тизимидаги коррупцияга қарши кураш ишларини олиб бормоқда; «Йўл харитаси» ишлаб чиқилган.\nШунингдек, вазирнинг айтишича, 26 йил мактабгача таълим тизимига етарли эътибор берилмагани ҳам коррупцион ҳолатлар кўпайишига сабаб бўлган.\nВазирликнинг ички аудит, молиявий ва ҳуқуқий назорат хизмати бошлиғи Дилшод Норматовнинг қўшимча қилишича, вазирликнинг тизимда коррупцияга қарши курашишда ҳозирга қадар қилинган энг муҳим иши – мактабгача таълим тизимида жиноий жавобгарликка тортилган шахснинг ишлашини чеклашдан иборат.\n«Бу – «Мактабгача таълим ва тарбия тўғрисида»ги қонунда белгиланди. Биз қилган таҳлиллар боғча мудираси сифатида жиноят содир қилиб ҳам ўз лавозимидан кетмасдан ишлаб юрганлар кўплигини кўрсатди. Шунинг учун ҳам қонун билан шундай чеклов белгилаб қўйилди», – деди Дилшод Норматов.\nМаълумот учун, юқоридаги қонуннинг 44-моддасига кўра, қасддан жиноятлар содир этгани учун илгари ҳукм қилинган шахслар мактабгача таълим ташкилотларида педагогик фаолият билан шуғулланиши мумкин эмас.\nШунингдек, илгари ўзининг айбли ҳаракатлари сабабли меҳнат шартномаси тугатилган шахслар, шунингдек қўлланилган жазо чорасидан, судланганлиги ҳолати тугатилганидан ёки олиб ташланганидан ҳамда ўзига нисбатан амнистия ёки афв этиш акти қўлланилганидан қатъи назар, қасддан содир этилган жиноятлар учун илгари ҳукм қилинган шахслар мактабгача таълим тизими органлари ва ташкилотларининг раҳбарлик лавозимларига тайинланиши мумкин эмас.\nЭслатиб ўтамиз, аввалроқ вазирлик томонидан 48,3 млрд. сўмлик молиявий хато ва камчиликлар аниқлангани хабар қилинган эди. “Замин” янгиликларини “Одноклассники”да кузатиб боринг\nКоронавирусга қарши курашда ҳамкорликда ишлаш учун россиялик мутахассислар етиб келди\n17-08-2020, 09:09, Жамият


15:13 / 10.04.2017\nКараманалик Олим ва Сайёра (исм-фамилиялар ўзгартирилган) турмуш қураётганларида уларнинг орзулари олам-олам эди, деб ёзади “Ҳуқуқ” газетаси. Бироқ қизлари 2 ёшга етганида, уларнинг турмуши издан чиқди.\nОила бошлиғи спиртли ичимлик ичишга муккасидан кетди. Жанжал бўлавергач, турмушларидан барака кўтарилди. Сайёра онасиникига кетиб қолди. Шу-шу оила тинчи бузилиб, ажрашишди. Сайёра эри билан яшамаётганлиги сабабли вояга етмаган қизи учун алимент ундиришни сўраб, фуқаролик судига мурожаат қилди. Суд томонидан Олимга даромадларининг тўртдан бир қисми миқдорида алимент пули тўлаб бориш белгиланади.\nБироқ Олим тайинли иши бўлмаганлигини баҳона қилиб, қизи учун 2016 йилнинг охиригача, яъни 3 йил давомида алимент тўламай юрди. Турмуш ўртоғининг алиментни ундириш беришни сўраб мурожаат қилганидан сўнг унга нисбатан жиноят иши қўзғатилди. Фарзандини моддий таъминлашдан бўйин товлаб келган “ота”нинг айбига тўла иқрорлиги ва бошқа ҳолатлар инобатга олиниб, суд томонидан унга нисбатан жиноий жазо тайинланиб, собиқ турмуш ўртоғи фойдасига етказилган зарарни ундириб бериш ҳақида ҳукм чиқарилди.\n“Каттамачит” МФЙда яшовчи Зайниддиннинг ҳам 8 йиллик оиласи ўзаро келишмовчиликлар сабаб пароканда бўлди – бир нафар қизини олиб хотини Лола онасиникига кетиб қолди. Суд томонидан вояга етмаган қизи фойдасига алимент тўлаб туриш ҳақида қарор чиқарилди. Аммо у Россияга ишлаш учун кетиб, 2016 йилда қайтиб келди.\n24 ой давомида алимент тўланмаганлиги учун унинг қарздорлиги 5,5 миллион сўмдан ошган эди. У гарчи мазкур қарзнинг маълум бир қисмини узган бўлса-да, қолганини тўлашни пайсалга солиб келди. Лола турмуш ўртоғидан алимент пули ундиришни, бироқ унга қамоқ билан боғлиқ бўлмаган жазо тайинлашни сўраб, судга мурожаат қилди. Суд Зайниддиннинг пушаймонлиги, айбига иқрорлиги, қарзини қисман қоплаганини инобатга олиб, унинг тегишли жазо тайинлади. Алиментнинг қолган қисмини собиқ турмуш ўртоғи фойдасига ундириш белгиланди.


«ЮЛДУЗЧА»ЛАР ДАВРАСИДА - AUZ.UZ\nАндижон шаҳридаги “Мустақилликнинг 21 йиллиги” маҳалласида 6 минг 600 дан зиёд аҳоли 1 минг 228 та оилада истиқомат қилади. Ҳудудда 1 та 47-мактабгача таълим ташкилоти фаолият кўрсатади. У 180 ўринга эга бўлиб, маҳалладаги мактабгача ёшдаги болаларни қамраб олишга етарли эмас эди.\nМамлакатимизда мактабгача таълим соҳасига қаратилаётган эътибор ҳамда нодавлат йўналишларга йўл очилганидан сўнг кўп йиллик тажрибага эга бўлган педагог, 47-МТТ мудираси Юлдузхон Маматовада янги боғча қуриш ва маҳалла аҳлининг бу борадаги эҳтиёжини қондириш ғояси пайдо бўлди. Ўтган йили ушбу таклиф билан маҳаллий ҳокимият вакилларига мурожаат қилганида унинг ташаббуси қўллаб-қувватланди ва бўш ер майдони ажратилди. Бундан илҳомланган Юлдузхон опа оила-аъзолари кўмагида ҳамда банк кредити ҳисобига қурилиш ишларини бошлаб юборди.\nҚисқа фурсатлар ичида маҳаллада янги нодавлат мактабгача таълим ташкилоти қад ростлаб, унга “Ириска” номи берилди. Замонавий типда, эртакмонанд кўринишдаги иншоот энг сўнгги русумдаги мебеллар, боланинг ақлий билимини оширишга хизмат қилувчи ўйинчоқлар, турли ўқув қуроллари билан жиҳозланди.\nЖорий йилнинг апрелида 100 ўринга эга бўлган ташкилотнинг тантанали очилиш маросими бўлиб ўтди. Унда вилоят ҳокими Шуҳратбек Абдураҳмонов иштирок этиб, тадбиркор-педагогнинг ҳаракатларини юқори баҳолаб, “Юлдузча” номини беришни таклиф қилди. Ўтган муддат ичида болалар муассасига иқтидорли, ўз касбининг фидоийси ва мутахассиси бўлган кўплаб педагог ходимлар ишга олиниб, яхши натижалари билан кўпчиликнинг эътиборига тушди.\nКуни кеча муассасада 47-мактабгача таълим ташкилоти ҳамкорлигида Президентимиз томонидан илгари сурилган 5 ташаббус йўналишлари бўйича семинар ташкил этилди. Унга вилоятдаги кўпгина давлат, нодавлат мактабгаача таълим ташкилотларининг мутасаддилари ҳамда мутахассислари ташриф буюрдилар. Тарбиячи ва тарбияланувчилар учун яратилган шароитлар меҳмонларда яхши тассурот қолдирди.\n- Хоналар дид билан, узоқни ўйлаб ва болаларнинг ёшига мослаб безатилган, - деди суҳбатдошимиз Жалақудуқ туманидаги “Муҳайёбону” нодавлат мактабгача таълим ташкилоти мудираси Моҳирахон Мирзаева. – Ётоқ жойлари турли шаклдаги автомашиналар андозасида қилинган. Хоналар иссиқ, покиза. Деворларга турли шакллар берилиб, бола тасаввурини оширишга хизмат қиладиган тасвирлар туширилган, гуллар, эртак ва мультфильм қаҳрамонлари гавдалантирилган. Семинарда иштирок этиб, ўзимга жуда кўп нарсаларни олдим ва фаолиятимда қўллашни ният қилдим.\nМусиқали дастурда ҳар икки жамоанинг нафақат болалар таълим-тарбияси балки, тўгарак машғулотларига ҳам жиддий эътибор қаратаётгани маълум бўлди. Беш ташаббус йўналишлари бўйича нодавлат таълим ташкилоти тарбияланувчилари “Зумрад ва Қиммат” эртагини асос қилиб олган бўлсалар, 47-мактабгача таълим ташкилоти жамоаси “Келинлар қўзғолони” спектаклига ўхшатма қилдилар. Ҳар иккиси ҳам ўзига хос топқирлик билан билим олиш, касб-ҳунар ўрганишнинг афзаллиги, болалар таълим-тарбиясида оиланинг ўрнини очиб берди.\nВатанни мадҳ этувчи қўшиқлар, шеърлар, миллий ва турли халқларнинг рақслари меҳмонларга кўтаринки кайфият бағишлади. Шерзодбек Шукуров раҳбарлигидаги спортчи болалар чиқишларини намойиш этдилар.\n- Эришаётган муваффақиятларимизда жамомизнинг меҳнаткаш ва изланувчан ходимларининг ҳиссаси катта, - дейди Юлдузхон Маматова. – Улар ўзларига юклатилган вазифани ортиғи билан адо этиб келмоқдалар. Масалан, тарбиячи Дилнозахон Алиева рус, инглиз тилларида бемалол гаплаша олади ва болалар билан шу тилларда мулоқот қилади. Одинахон Каримжонова эса рус тилида машғулотлар олиб боради. Зумрадхон Низомова ҳамда Маликахон Мирзаевалар кўп йиллик тажрибага эга ва ёшларнинг севимли устозидир.\nМудира опанинг олдинга режалаштирган ишлари кўп. Таълим тарбия йўналишидаги барча илғор тажрибаларни ҳаётга жорий этиш, технологик воситалар билан таъминлаш, болаларни ҳам ақлан, ҳам жисмонан мактабга тайёрлаш шулар жумласидандир.\nМуроджон Тўхтаназаров олган суратлар.


Шавкат Мирзиёев «Самарқанддаги Имом Бухорий халқаро тадқиқотлар маркази»ни ташкил этиш ғоясини илгари сурди\n08:40 / 19.10.2016\nАввал хабар берилганидек, Тошкентда ИҲТ ТИВКнинг 43-сессияси ўз ишини давом эттирмоқда. Куни кеча, унинг очилиш маросимида Ўзбекистон Республикаси Президенти в.б. Шавкат Мирзиёев иштирок этиб, сессия қатнашчилари олдида маъруза қилди.\nШавкат Мирзиёев сессия қатнашчиларини Ўзбекистон заминида қутлар экан, 2017 йилда Кенгашга раислик қилувчи Ўзбекистон шу бир йиллик даврида мусулмон давлатларининг самарали ва нуфузли форуми сифатида ташкилот ролини мустаҳкамлашга ҳаракат қилишини таъкидлади.\nШавкат Мирзиёевнинг сўзларига кўра, Ўзбекистоннинг раислигида ўтаётган ушбу анжуманнинг «Таълим ва маърифат – тинчлик ва бунёдкорлик сари йўл» шиори устувор йўналишларни аниқ ифода этади.\nХусусан, аҳоли ҳаёт даражаси ва сифати кўп жиҳатдан мамлакат рақобатдошлигининг асосий кўрсаткичига айланган бугунги шароитда тараққиётнинг муҳим омили сифатида таълимнинг роли ортиб бормоқда. Ҳозирги пайтда жамият ва цивилизациялар аввало ижтимоий қадриятлар ва таълим тизимлари билан рақобатлашмоқда.\nШунга биноан, нафақат ислом маданияти, балки умумбашарий цивилизацияга беназир ҳисса қўшган буюк аждодларимизнинг кўп қиррали диний-маънавий меросини ўрганишга ихтисослашган халқаро илмий тадқиқотлар марказини ташкил этишдан иборат.\nЎзбекистон Республикаси Президенти в.б. Шавкат Мирзиёев, шунингдек, Самарқандда Ислом ҳамкорлик ташкилоти ҳомийлигида ташкил этилиши таклиф этилаётган тадқиқот марказини «Самарқанддаги Имом Бухорий халқаро тадқиқотлар маркази» деб аташ ғоясини ҳам билдирди.\nМирзиёев, шунингдек, ушбу ташаббусни Ислом ҳамкорлик ташкилотининг Бош котиби Ияд Маданий Жаноби олийлари қўллаб-қувватлашига ва бу лойиҳани амалга оширишда керакли кўмакни беришига умид билдирган.\nТошкент Самарқанд Ўзбекистон Шавкат Мирзиёев ИҲТ ТИВК


Покистонлик муҳожир ҳайдовчининг ўғли Содиқ Хон дунë молиявий маркази саналган Лондон ҳокимлигига сайланди. Содиқ Хон муваффақияти¸ Ғарбда кимнинг боласи эканидан қатъий назар¸ истеъдодли ва узоқни кўра оладиган шахсларнинг ҳокимият ва бизнес пиллапояларидан кўтарилиш имкони мавжудлигини кўрсатди. Ўзбекистонда шундай имкон борми?\n5 май куни дунёдаги энг йирик мегополислардан бири – Лондон шаҳри ҳокими лавозимига асли покистонлик Содиқ Хон сайланди.\nМуҳожир ҳайдовчи ота ва тикувчи онанинг саккиз боласидан бешинчиси бўлган Содиқ Хон сайловда Британиядаги энг нуфузли зодагон ва миллиардер оиланинг фарзанди Зак Голдсмит устидан 13 фоиз устунлик билан ғолиб бўлди.\nКамбағал муҳожир-мусулмон боласининг миллиардер-лордлар ўғлидан ҳалол ва шаффоф сайловда ўзиб¸ ҳокимиятга келиши Британияда ақл¸ талант ва харизмага эга шахсларнинг ўсиш истиқболи нисбатан очиқ эканини кўрсатди.\n(Камбағалнинг истеъдод ва билим орқасидан қисқа муддат ичида бадавлат бўлиши¸ ҳокимиятга келиш имконини англатувчи “Америка орзуси” кўпчиликка таниш ҳодиса.)\nСизнингча¸ Ўзбекистонда¸ ўзбек жамиятида шахснинг ижтимоий қатлам қуйисидан унинг тепасига чиқишига имкон берувчи пиллапоя¸ ëинки “лифтлар” борми?\nЎз ҳаëтингизда¸ автобус ҳайдовчиси боласининг ҳоким бўлгани¸ чўпон боласининг вазир бўлганига гувоҳ бўлганмисиз?\nЎзбекистонда инсонларнинг ижтимоий келиб чиқиши эмас¸ балки ақл-истеъдоди билан юксалишига қандай тўсиқлар бор?\nБу тўсиқлар илдизи бошқарув тизими табиатидами ëинки ижтимоий онг¸ анъанавий зеҳниятдами?\nСиз ўз фарзандларингиз учун “ижтимоий лифт”ни қаерда кўрасиз?\nБу ҳақдаги мулоҳазаларингиз билан сешанба¸ 10 май куни Тошкент вақти билан оқшомги саот 7 дан 8 га қадар жонли¸ интерактив мулоқотда қатнашинг.\nМабодо суҳбатимизда эксперт мақомида қатнашмоқчи бўлсангиз¸ бу истагингизни шарҳ ëзиш ëки ижтимоий тармоқлардаги саҳифамиз орқали олдиндан бизга билдиришингизни сўраймиз.\nЖонли мулоқотга OzodSkype, OzodOvoz ва OzodlikOnline Skype манзиллари¸ шунингдек¸WhatsApp, Telegram, Viber, IMOдан +420 724 971 539 рақамига телефон қилиш орқали бевосита қўшилишингиз мумкин.


Эл тарқоқлиги – Замондошнинг илҳом манбаи(ми?) « O'zbekiston ERK Demokratik Partiyasi\nЭл тарқоқлиги – Замондошнинг илҳом манбаи(ми?)\nБалки бу Ризо Обиднинг ўзи этник қирғиз бўлгани учундир? Балки Шавкат Муҳаммаднинг ўзи ўзбекми йўқми, ким билади?\n01 March 2013 - 11:38\nИнсон икки нарсага ўрганган. Нақди ва ширин сўзлар! “Нақди” деганимиз ҳамма вақт бойлик ортидан қувадиганлар учун, ширин сўзлар эса ҳар бир элнинг ичидаги камбағал ва қашшоқлар учун. Худди “жаннат қуриб бераман” каби ваъдалар билан кимлардир ҳокимиятни эгаллаб олади ва ўша элни ширин сўзлар билан авраб қонини сўра бошлайди. Ўзбекларнинг ажойиб бир ҳикмати ҳам бор: “Хўроз ҳамма жойда бир хил қичқиради!” Ғарбми у, Шарқми у, демократиями, ёки қайсидир бир турдаги диктатурами – ҳаммасида шу оддий халқ, шу оёқ яланг эл ўз ҳолича қолаверади. Айни дамда, агар моддий жиҳатидан келиб чиқиб айтадиган бўлсак, оддий инсон учун қанақа ҳукумат бўлишлигининг мутлақо аҳамияти йўқ.\nШирин сўзнинг гадоси бўлганлар эса ҳамма вақт аччиқ қисмат эгаси бўлишади. Балки аччиқ қисматлари сабаб ҳам улар, фақатгина ширин сўзга гадо бўлиб дунёдан ўтиб кетсарлар керак. Шуни унутмаслик лозимки, кимларнингдир аччиқ қисмати устига кимлардир ўзининг ялтироқ бахти, ялтироқ иқболини қуради. Баъзи жойларда бу иш аёвсиз бераҳмлик билан амалга оширилса (диктатура режимларида), бошқаларида (демократик, иқтисоди ривожланган давлатларда) эса оҳиста, гайкани секин, аста бураш билан амалга оширилади. Биров сезиб қолмасин-да ахир! Демак, биз айтган хўроз Европада ҳам, АҚШ ва Осиёда ҳам бир хил қичқираркан.\nЎзини “Халқаро Замондош фонди” деб атайдиган бир гуруҳ бор ва ажабки, уларнинг ўзларига хос сайтлари ҳам мавжуд, қайсики, иғво уруғини сочиш билан овора-ю сарсондирлар. Уларнинг раҳбари Голландия деган демократик мамлакатда яшаб ҳам, оддийгина холислик принципига амал килишни ҳалигача ўрганмаган. Ўйламай-нетмай ҳар нарса бўлса-да ёзаверади, бошқаларга ақл ўргатишга уринаверади. Аслида эса ўзи ўша ақлга муҳтож эканлигини сира-сира тан олмайди.\nЗамондошнинг саноқли муаллифларидан бири ўзини Шавкат Муҳаммад деб таништиради. Яқинда бу муаллиф битта мақола эълон қилибди. Мақола “Заҳар сочмоқдир илоннинг касби” деб сарлавҳаланган.\nШавкат Муҳаммад 2010 йилнинг июнь ойида Қирғизистон жанубида содир бўлган геноцидни ёдга олиб, уни кўп ўйлашини таъкидлайди.\n“Кўп хатоликлар бўлди. Хатоларни тузатиш учун вақтни орқага қайтариб бўлмайди. Энди ҳар биримиз ҳаракат қилишимиз керакки, бу каби хатоликлар бошқа қайтарилмасин”.\nКўп хатоликлар ўтганини таъкидлаётган Шавкат Муҳаммадда бирор жўялик фикр бордир, деб ўйлаб мақоланинг давомини ҳижиллаб ўқийсиз. Лекин у айтаётган хатолик Швецияда яшаб келаётган камина Тўлқин Қораев, ҳамда асли Наманганлик бўлган Ҳайит Қўзиевнинг фашизмни тарғиб этувчи мақолалари бўлиб чиқади. Яъни, бу муаллифнинг фикрига кўра шу икки “фашист” қирғизлар билан ўзбеклар орасидаги абадий дўстликка раҳна солмоқда, одамларни бир бирига ғайир бўлишга ундаяпти.\nБу каби жумлаларни ёзишдан олдин, фашизм нима эканлигини бу “ҳурматлик адиб” ўрганиб олганмикан? Афтидан фашизм нима эканлигини у мутлақо билмайди ва билмоқчи ҳам эмас. “Заҳар сочмоқ илоннинг касби” дея асоссиз тарзда бошқаларга ўзи заҳар солади. Аммо Шавкат Муҳаммад мақоласининг сарлавҳасидаги камчиликни ҳам эслатиб ўтайлик: “заҳар сочмоқ” эмас, “заҳар солмоқ” ва илон эмас, чаён. Яъни “заҳар солмоқ эмиш чаённинг касби” бўлиши керак эди.\nФашизм – бу сўзнинг ўзаги италян тилидан олинган иттифоқ, бирлашиш каби маъноларни касб этади. Уларни одатда сўл сиёсий гуруҳлар ташкил этади, ҳам ўз ғояларини тарғиб қилишади. Бунда ҳокимиятни бошқариш тоталитаризм, шахсга сиғиниш, ҳарбий қувватни ошириш каби жараёнлар билан кечади. Фашистик ғояни қурол қилиб олган сиёсий партиянинг майдонга келишига, унинг ҳатто ҳокимиятни ўз қўлига олишига ҳам хизмат қилиши мумкин бўлган омиллар, одатда мамлакатда кечаётган иқтисодий инқироз, ҳамда сиёсий ва ижтимоий инқирозлар ҳам сабаб бўла олади. Адольф Гитлернинг Германияда ҳокимиятга келишини эсланг.\nБалки “ҳурматлик” муаллиф бизни “нацист”, яъни миллатчи демоқчи бўлгандир. Лекин на камина ва Ўзбекистон Халқ Ҳаракати, ҳаттоки мақола қаҳрамони бўлган Ҳайит Қўзиев ҳам (мақолада Шавкат Муҳаммад уни Ҳайит Ғофир деб атаган) ўзбек миллатининг бошқа миллатлардан устун эканлигини кўрсатувчи бирор жумла ёзмаганмиз. Ўзбек аксинча, бошқа миллатлардан кўра хор бўлиб келаётган миллатдир. Ҳар ҳолда ўзбекларнинг этнос эмаслигини ҳисобга оладиган бўлсак, аслида бундай миллатнинг ўзи йўқлиги ҳам аён бўлади. Шу ўринда Ғофир Ғуломнинг мисраларини эслайлик:\nИосиф Сталин, буюк отамиз\nЎзингиз халқимга бердингиз ном.\nШунинг учун ўзбеклар ҳар қутлуғ ишда\nАфтидан, бизни “ўзбек миллати” деб атаган Иосиф Сталин бўлади. Унгача эса Ўзбек хоннинг Ислом динини қабул қилганлиги ортидан ўзбек эли, ўзбек халқи дунёга келган деган фикрлар ҳам бор. Лекин камина на тарихчи ва на тилчи бўлмаганим боис, бу мавзуда бирор аниқ фикрни илгари сура олмайман. Лекин бир нарса аниқ: биз Туркийлармиз! Ўша қирғиз ҳам, қозоқ ҳам, турманлар ва уйғурлар ҳам аслида бир миллатмиз. Қозоқ билан қирғизга ҳам ҳам айнан ўша Иосиф Сталин ном берган. Ҳар қалай, ўша даврда бундай миллатлар юзага келган.\nҚирғиз деганда ҳозирги қозоқлар тушуниларди, қирғизлар эса – қора қирғиз бўлишган. Нега уларнинг бошқача ном билан атала бошлаганини “ҳурматлик” Шавкат Муҳаммад яқин орада таҳлил этиб янги бир мақола бериб қолар деб умид қиламиз.\nЭнди мақоламизнинг асосий мавзусига қайтайлик. Хўш, биз қўлимиздан келгани, қирғиз хонандалари дискини синдириб миллатчи қонхўрларига норозилигимизни билдирдик, бошқаларни айблаб ўзининг “ақли пешлигини” кўз-кўз қилаётган Шавкат Муҳаммаднинг ўзи нима каромат кўрсатди экан? Қаламкаш сатирачи ва ҳоказо, ҳоказо…, буюк инсон бўлган Шавкат Мухаммад Ўшдаги ваҳшийликлар ҳақидаги фильмларини кўргани борми?\nҲимоясиз қолган ва иложсизликдан бўзлаб йиғлаётган ўзбек ўғлонлари ва номуси топталган қиз-жувонларнинг кўз ёшларини кўрган ва уларнинг дарду аламини қалбида ҳис қилганмикан? Ўзбек фарзандининг тириклайин ёқиб юборилгани ва унинг ўлими олдидан кўкрагига тепганлариничи? Наҳотки ўзининг кўксига “ўзбек ўғлониман” деб муштлайдиган зот бу фожеаларга бефарқ қолган бўлса? Шавкат Муҳаммад ўз сафсатасини ёзишдан олдин Ўш ва Жалолободда тириклайин ёқилган ўзбекларни кўз олдига келтириб кўриши лозим эди. Балки биз ўзбекларни миллатчиликка, ёки хунрезликларга чақирганимиз ҳақида бирор исбот-далили бордир? Қўлимда қаламим ва остимда минбарим бор деб ўйлаган одам ҳар нарсани вайсайвераркан-да. Виждон бўлмаса қийин албатта!\nҚирғизистон жанубидаги ўзбеклар қирғинидан икки йилдан ортиқ вақт ўтди. Аммо унинг оғриқлари қачон йўқолади? Умуман йўқолармикан ўзи? Қизиқ, қирғинни қирғиз миллатчилари амалга ошириб, унда айбдорлар ўзбеклар бўлиб чиқишди. Қамоққа олинганларнинг аксар кўпчилиги ўзбеклар. Нега? Негаки, Қирғизистонда фашистик ғоя ҳукмрон, уни яширишга интилинаяпти, аммо барибир у бор ва у ҳукмрон. Ўзбекни ўз қадрини билишга ва бошини бир мақсад сари бирлаштиришга чақираётган муаллифлар “Замондош”нинг фикрига кўра – фашистлардир. Қизиқ пародокс: ўзбекни ўзбек бўлгани учун ўлдирсалар – бу фашизм эмас, аммо ўзбек ўзини ўзи ҳимоя қилса, бошини кўтариб ўз ғурурини таний бошласа – бу фашизм. Ҳар неки, Шавкат Муҳаммад ва унинг хўжаси бўлган Ризо Обиднинг мантиғи бўйича шунақа бўлса керак.\nБалки бу Ризо Обиднинг ўзи этник қирғиз бўлгани учундир? Ёки Шавкат Муҳаммаднинг ўзи ўзбекми йўқми, ким билади? Кейин Ўш ва Жалолободдаги қирғинда нафақат қирғизларнинг, балки Ўзбекистон расмий ҳукуматининг ҳам айби борлиги ҳақида маълумотлар сизиб чиқди. Бундан Ўзбекистоннинг абадий президенти “каримовлар сулоласи” ҳам манфаатдор бўлишганди. Хўш, Шавкат Муҳаммад диктатор режимини ҳам хаспўшлашга уринаяпдими? Бундай ҳам бўлиши мумкин. Лекин бир нарса аниқ: Замондошда тўғри гап бўлмаган ва бундай кейин ҳам бўлмайди!\nЎзбеклар Ўзбекистоннинг ўзида йигирма йилдан ортиқ, қирғин қилинаяпди. Қийноқлар, туҳматлар ўзбек миллатининг бошида турган кундалик содир бўладиган оддий ҳолга айланган. Буюк давлатлар ҳам аслида ўзбек халқига дўст эмаслиги ботма-бот исботини топиб келмоқда. АҚШ ҳам, Россия ва Хитой ҳам, қолаверса Буюк Британия, Германия, Франция ҳукуматлари ҳам Ўзбекистон халқи муаммоси билан машғул бўлаётгани йўқ. Уларни ва Ўзбекистоннинг абадий президентлик клани бўлган “каримовлар сулоласини” фақат бир нарса қизиқтираяпди: пул ва бойлик! Яна бири, Россияга қарши унинг атрофида ҳарбий куч тўплаш.\nБаъзи бировлар илгари сураётган назарияга кўра, НАТО кучлари Афғонистонни тарк этганидан сўнг Каримов режими яккаланиб қолади! Бекор айтишибди улар! НАТО Ўзбекистонда ўз ҳарбий базасини яратади ва унинг мамлакат ичкарисида туриши учун ҳам Каримов режими Ғарб томонидан дастакланишда давом этади. Ўзбекка озодлик фақат унинг ўзининг ғайрати ва шижоати билангина келади. Акс ҳолда, келгуси авлодлар ҳам бугунгидек ҳуқуқсиз бир мавжудод бўлиб ўтиб кетади. Бизни на демократия, на диктатура ва дин бу қисматдан қутқара олмайди. Куч эса бирликда! Мана шу бирликка эришиш учун кимлардир жон куйдирса, замондошчиларга ўхшаганлар эса бу бирликнинг олдини олишга интилади. Замондошнинг ва ўзбек ҳукуматининг кучи эса – элнинг тарқоқлигида!


29 март куни 112 ёшини қаршилаган британиялик Роберт Уэйтон айни вақтда дунёдаги энг кекса эркак деб топилди. Бунгача энг кекса эркак номи япониялик Титэцу Ватанабэга тегишли эди.\nБу ҳақда Гиннес рекордлар китоби сайтида маълум қилинди.\nХабарда таъкидланишича, айни вақтда Британияда коронавирус эпидемияси сабабли киритилган ижтимоий масофалашув қоидалари рекордлар китоби вакилига қария билан шахсан учрашиш имконини бермаган. Бунинг ўрнига қария ўзи яшайдиган қариялар уйи балконида турган ва қариялар уйи ходимлари унга Happy Birthday қўшғини куйлаб, энг кекса эркак эканлигини тасдиқловчи сертификатни топширишган.\nБу ном британияликка 23 февралда 112 ёшида вафот этган япониялик Титэцу Ватанабэдан ўтди.\nҚария юқоридаги сабабга кўра ўз туғилган кунини оила аъзолари даврасида нишонлай олмаган. Уэйтоннинг 3 фарзанди, 10 набираси ва 25 набираси бор бўлиб, улар қарияни телефон орқали табриклашган.\nАйни вақтда дунёнинг энг кекса одами япониялик 116 ёшли аёл Канэ Танака ҳисобланади.\n“Мен жуда узоқ умр кўриш насиб қилган оддий йигитман”, деб айтганди ўтган йил Уэйтон Daily Mail нашрига берган интервьюсида. Унинг таъкидлашича, у ёшлигида “ҳамма каби” тепки, қизамиқ ва кўкйўталга чалинган, “испанка” эпидемияси ва иккита жаҳон урушини бошдан кечирган, Канада ва Тайванда яшаб, хитой тилини ўрганиб олган, безгак билан касалланиб, 2-3 та жарроҳлик амалиётидан кейин муваффақиятли тикланган.\nҚария Иккинчи жаҳон уруши вақтида Британия империяси учун самолётлар ишлаб чиқарган фабрикада ишлаган. Ҳозирда эса вақтни мазмунли ўтказиш учун ўйинчоқ тегирмонлар ясайди ва уни 40 фунт стерлингдан сотади ҳамда тушган пулларни хайр-эҳсон қилади.\nБритания 3,5 йиллик мунозаралардан кейин ЕИни тарк этди. Бу қандай бўлди?\nБританияда 39 кишининг ўлимида гумонланиб яна икки киши қўлга олинди


«Жамоа газетани одамларга ўқита оляпти» — Ishonch Gazetasi\n«Жамоа газетани одамларга ўқита оляпти»\n«Ishonch» ва «Ishonch-Доверие» газеталари ижодий жамоасининг муштарийлар билан ижодий учрашувларининг навбатдагиси Андижон, Фарғона ва Наманган вилоятларида бўлиб ўтди.\nТаҳририят ходимларини Андижонда Муҳаммад Юсуф, Фарғонада Эркин Воҳидов номидаги ижод мактаблари ўқувчилари улуғ шоирларимизнинг ўлмас ва умрбоқий шеърлари билан қарши олишди. Халқимизга хос орият ва ғурурни, озодлик ҳамда истиқлолни ўзининг гўзал шеър ва достонларида юксак маҳорат билан ифодалаган ижодкорлар ҳайкали пойига гулчамбарлар қўйилди. Таҳририят жамоаси ва муштарийлар адибларнинг мемориал музейлари билан яқиндан танишишди.\nТаъкидлаш жоизки, газеталарда чоп этилаётган ранг-баранг мавзудаги мақолалар муштарийларни бефарқ қолдираётгани йўқ. Айниқса, таҳлилий ва танқидий мақолаларга кенг ўрин берилмоқда. Рақамларга мурожаат қиладиган бўлсак, жорий йилнинг ўтган 10 ойи давомида газета саҳифаларида 150 тадан ортиқ танқидий мақола берилиб, уларнинг 80 таси ижобий ҳал этилди. Мамлакатимизнинг ички ва ташқи сиёсати, таълим ва соғлиқни сақлаш тизимидаги ислоҳотлар, тарих, адабиёт, маънавият сингари мавзуларнинг кенг ёритилаётгани ҳам муштарийлар қизиқишини оширмоқда.\nГазетхонларнинг фикрини ўрганиш, қайси мавзулар ўқувчиларни кўпроқ қизиқтиришини билиш мақсадида ташкил этилган учрашувларда газеталарнинг мавзу-мундарижасини янада бойитишга арзигулик таклифлар бериляпти.\nҚуйида шундай фикрларнинг айримларини эътиборингизга ҳавола этамиз.\nмеҳнат фахрийси (Андижон вилояти):\n– Газетанинг вазифаси хабардор этиш, тарғибот қилиш, кўнглидаги дард-у ташвишларини айтиши учун одамларга минбар бериш, баҳс, фикр ва мулоҳазаларга ҳамда муайян соҳадаги муаммоларга қаратилган танқидий-таҳлилий чиқишларни қўллаб-қувватлашдан иборат. Бугун «Ishonch»да мана шу жиҳатларнинг барчасини кўриб хурсанд бўляпмиз.\nПрезидентимиз «Халқ давлатга эмас, давлат идоралари халққа хизмат қилиши керак!»деган тамойилни илгари суряпти. Газетада турли соҳалардаги оғриқли муаммолар кўтарилган мақолалар, кўпчиликни қизиқтираётган ва муштарийлар томонидан йўлланган саволларни тегишли ташкилотларга йўналтириш (масалан, «Бош прокуратура диққатига!», «Халқ таълими вазирлиги эътиборига!» ва ҳоказо) анъанаси йўлга қўйилганини юқоридаги тамойилни янада ҳаракатга келтиришга ҳисса қўшиш деб баҳолаймиз. Мавзулар ранг-баранг, дадиллик бор.\n«Матбуот бонг уради» рукни остида маҳаллий ва марказий нашрларда эълон қилинган сара мақолалар ҳақида қисқача анонс бериб борилаётгани ҳам таҳририятнинг бағрикенглигидан далолат.\nжурналист, сиёсатшунос (Андижон вилояти):\n– «Бугунги давр кишилари газета ўқимай қўйяпти», деган гапни кўп эшитамиз. Бу фикрга қўшилмайман. Газетани ўқита олиш таҳририят, жамоадаги журналистларнинг ўзига боғлиқ. Дадил айтишим мумкинки, «Ishonch» бу вазифаларни уддалаяпти.\nБитта мисол: Президентимиз томонидан илгари сурилаётган ташаббуслар ҳақида ўтган йили «Мард элга қайишади» деган таҳлилий мақола орқали Шавкат Мирзиёев феномени жуда чиройли очиб берилган. Сиёсатшунос Қудратилла Рафиқовнинг яқинда эълон қилинган «Илк ва сўнгги сўзимиз: Ватан!» сарлавҳали мақоласини юқоридаги чиқишнинг мантиқий давоми дейиш мумкин. Очиқ айтсак, мамлакатимизда амалга оширилган катта ўзгаришлар ҳақида ҳали бошқа бирор нашрда мана шундай янги фикр, кучли таҳлил, халқчил материални кўрмадим. «Ishonch» шу маънода ўз феноменини яратяпти. Мана шу йўлдан оғишмай давом этиш керак.\nТаълим муаммоларига бағишланган қатор мақолалар, ҳатто халқ таълими вазирига очиқ хат эълон қилинди. Таълим масаласи газетанинг доимий кун тартибида туришини таклиф қиламан. Тизимда бартараф этилиши зарур бўлган муаммолар талайгина. Уларнинг илдизларини аниқлайдиган таҳлилий мақолаларни бериш айни муддао. Бир сўз билан айтганда, газетадан катта-ю кичик, олим-у деҳқон, қурувчи-ю сиёсатшунос – барча қатлам ўзи учун керакли мавзуни топа олади.\nшоир (Андижон вилояти):\n– Мен ҳар икки газетани бағрикенг нашр деб биламан. Чунки таҳририят ижодий жараёнда ўз мухбирларигагина суяниб қолмай, чет муаллифлар билан ҳам фаол ишлайди. Шахсан ўзимнинг ҳам йил давомида бир қанча битикларим чоп этилди.\n«Ishonch»да мумтоз шоирларимиздан тортиб, замонавий ижодкорлар асарлари, муаллифларнинг суратлари билан бирга саҳифа-саҳифа туркумлар берилаётгани, эссе, новелла, адабий танқид, ҳатто достонлар эълон қилинаётганини олқишлаш зарур. Шу жиҳатдан «Ishonch» адабиёт газетасига ҳам кўмаклашаётгандай. Демак, у вақтли матбуот эмас, балки кутубхоналарда сақлаб, йиллар давомида ўқишга арзийдиган нашрдир.\nАсака туманидаги 26-умумтаълим мактабининг\nбошланғич касаба уюшма қўмитаси раиси:\n– Касаба уюшмалари фаолияти, маънавият, миллий анъаналаримиз, урф-одатларимиз тарғиботига бағишланган, шунинг баробарида менталитетимизга зид жиҳатлар хусусидаги таҳлилий мақолаларни қолдирмай ўқиб бораман. Уларни ҳамкасбларимизга ҳам тарғиб қиламан. «Блогерлар бурчаги» рукни очилгани ҳам жуда маъқул бўлди. Чунки орамизда интернетдан фойдалана олмайдиган, аммо доим газета ўқиб борадиганлар ҳам кўп. Шу маънода ижтимоий тармоқлардаги постлардан энг саралари тақдим этиб борилиши ҳам жуда яхши лойиҳадир.\nФарғона вилояти касаба уюшма ташкилотлари\nбирлашмаси кенгаши раиси:\n– Кейинги йилларда газетада сара мақолаларнинг сони кескин ошди. Тараққиётга тўғаноқ бўлаётган омиллар, ён-атрофимиздаги ижтимоий муаммолар дадил кўтариб чиқилмоқда. Танқидий, таҳлилий, мушоҳадага чорловчи мақолалар эса муштарийларнинг газетага бўлган ишончини янада орттирмоқда. Муболағасиз айтиш мумкинки, севимли нашримиз бўлган «Ishonch» чинакам халқ минбарига айланиб бормоқда.\nСоғлиқни сақлаш ходимлари касаба уюшмаси\nРеспублика кенгашининг Фарғона вилояти\nбўйича масъул ташкилотчиси:\n– «Ishonch» газетасида мамлакатда кечаётган ислоҳотлар жараёни, одамларнинг онг-у тафаккуридаги ўзгаришларни акс эттирувчи ҳаётий мақолалар кўплаб бериляпти. Ҳамкасбларим билан давра суҳбати ташкил этсак, доимо ушбу нашрда чоп этилган мақолалар муҳокама қилинади. Айниқса, саломатлигимизни асрашга оид мавзулар кўтарилаётгани кўпчиликда қизиқиш уйғотяпти. Шуни инобатга олиб, газетада «Саломатлик саҳифаси» ташкил этилса, мақсадга мувофиқ бўлар эди.\nЎзбекистон Журналистлари ижодий уюшмаси Фарғона вилояти бўлими раиси:\n– «Ishonch» газетаси кейинги йилларда ҳар жиҳатдан ўзгарди. Аввало, мавзуларнинг ранг-баранглиги, таҳлилий мақолалар, асосли хулосалар, таклифлар газетхонни бефарқ қолдираётгани йўқ. Иккинчидан, дизайни жудаям ўзгарди. Буни бошқа газеталар яхши маънода ўзлаштирмоқда. Жиддий-жиддий масалаларнинг кўтариб чиқилиши бугун уни чин маънода халқ газетасига айлантирди.\nИшонч билан айтишим мумкинки, газета бугун танқидий мақолалар бериш бўйича етакчилик қилмоқда. Масалан, «Тор жойдаги томошалар», «Тез айтиш»да ким ғолиб?», «Салла ўрнига калла», «Мураббий нега ошпазга айланди?» каби мақолаларда жиддий масалалар кўтарилган.\nАйниқса, Қудратилла Рафиқовнинг «Илк ва сўнгги сўзимиз: Ватан!» мақоласи кўпчиликнинг кўнглидан жой олди. Барча соҳа вакилларида катта қизиқиш уйғотди. Уни ҳар биримиз фарзандларимизга ҳам ўқиб беришимиз лозим. Бундан кейин ҳам мана шундай кенг қамровли, таъсирчан мақолалар кўпроқ берилса, газетанинг нуфузи бундан-да юксалишига шубҳа йўқ.\nЯна бир таклифим шуки, хорижий мамлакатлар касаба уюшмаларининг иш тажрибаси ҳақида мақолалар кўпроқ берилиши фойдадан холи бўлмайди. Шунда бошланғич касаба уюшма раислари, шу соҳадаги мутахассислар ўз бурчи, вазифаси, ҳуқуқи ва амалиётни кўпроқ билиб олган бўлар эди.\n«Posco International Textile» LLC\nкасаба уюшма қўмитаси раиси:\n– «Posco International Textile»LLC чет эл хусусий корхонасида 4 минг нафардан ортиқ ишчи-ходим меҳнат қилади. «Ishonch» ва «Ishonch-Доверие» газеталарида чоп этилаётган мақолаларни севиб мутолаа қиламиз. Шу ўринда бир хабарни айтсам, яқинда «Ishonch»да чоп этилган мақола Жанубий Кореянинг корпорациясининг сайтида ҳам кўчириб босилди ҳамда дунё бўйлаб 101 та корхона ходимлари ўқишди. Таклифим: иш тажрибамизни янада ошириш учун газетада Ўзбекистондаги чет эл корхоналари касаба уюшма ташкилотлари фаолияти кенгроқ ёритилиши айни муддаодир Бу, албатта, барча касабақўмлар учун фойдали бўлар эди.\nташкилотлари бирлашмаси кенгаши раиси:\nБу каби учрашувларни газетанинг халқ олдидаги ҳисоботи десак, хато қилмаган бўламиз. «Ishonch»да биз бугун ва эртага қилмоқчи бўлган ишларимиз инъикоси акс этади. Газета ҳар соҳада бизга кўмакчи. «Ishonch»ни халқимизга янада яқинлаштириш мақсадида бирлашмада «Ishonch» хонаси»ни ташкил қилишни режалаштирдик. Келгусида газетани истаган киши келиб, шу ерда мутолаа қилиш имкони туғилади.\nБугунги газеталар олдида турган асосий вазифа, энг аввало, ахборот долзарблиги, тезкорлигини таъминлаш. Шу ўринда журналистлар ахборотнинг ҳаққонийлигига ҳам жавобгардир. Бу эса «Ishonch» ходимлари ёзаётганларида яққол акс этмоқда. Ҳали танилиб улгурмаган ёш ижодкорлар учун «Ёшлар минбари» ташкил этилса, бу ёшларнинг ҳам аста-секин шу орқали ўз мухлисларини топишига ҳисса қўшган бўлар эди.\n«Қишлоқ ҳаёти» газетасининг\nНаманган вилояти бўйича мухбири:\n– Газетадаги сарлавҳа ва рукнларни алоҳида эътироф этиш ўринли. Кўпгина газеталар бу борада ўрнак олсак арзийди. Шу ўринда чекка қишлоқ мактабларида ёшлар ўртасида «Ishonch» умидлари» деган танловлар уюштирилса, келгусида журналист бўлиш орзусида юрган ёшларга имкон берилган бўларди. Яна бир таклифим шуки, ҳозир ҳамманинг ҳам обуна бўлишга қурби етмайди. Одамлар гавжум жойларда «Ishonch» жавони» ташкил этилса, у ерда истаган газетхон «Ishonch»ни ўқий олса!\nЁзувчилар уюшмаси Наманган вилояти\n– Бугун газета оддий халқнинг эътиқодига айланиб улгургани фақат унинг номида эмас, балки таҳририят ходимларининг саъй-ҳаракатларида, деб ўйлайман. Бугун интернет замони! Ҳар ким, айниқса, айрим блогерлар ўзи нимани тўғри деб билса, шу ҳақда интернет тармоқларида турли-туман фикрлар билдиришмоқда. Уларнинг орасида қайси бири холис-ҳаққонийлигини ажратиб олиш анчайин мушкул. Таклифим: газетада «Блогерга жавоб» рукни очилса, бунда профессионал журналистлар айтилаётган янгиликка холис баҳо берса, нур устига нур бўлар эди.\nТаълим, фан ва маданият ходимлари касаба\nуюшмаси Республика кенгашининг Наманган\nвилояти бўйича масъул ташкилотчиси:\n– Газета саҳифаларида чоп этилаётган турфа мақолаларнинг ҳар бирида газетхонлар учун ўрганадиган ва ўқиб бошқаларга ўргатадиган бой илм бор. Айниқса, нашр ўқитувиларимиз учун кенг билим манбаи. «Сўранг, жавоб берамиз» рукни остида материаллар бериб борилса, янада мақсадга мувофиқ бўлар эди.\nТаҳририятдан: Учрашувлар бир йилда бир маротаба эмас, балки тез-тез ўтказилиши ҳар икки томон учун фойдали бўлиши ҳам алоҳида таъкидланди.\n“VIJDONNI SOTMANG, USTOZ”\nМиллий банк: «Ҳар бир лойиҳа иқтисодиётга тиргак бўлиб, фаровонликка ҳисса қўшиши…\n«Амударё» дунё болалари ҳавас қиладиган оромгоҳ\nГазета қачон «туғилган?»